Susa literatura - Puskak biziz\nazala: Dora Salazar\nJoxerra Agirrek Onofreri Gutuna "Azken fusila" nobela leitu ondoren\nThomas Woolf-ek hilzorian den Debra Woolf arrebari Alabaman\nJosema Irutagoienek ezagutzen ez duen Txema Kortes parkean ikusitakoan\nTxema Kortesek ezagutzen ez duen Josema Irutagoien parkean ikusitakoan\nMartin Mann-ek Berlinen\nMaddi Susaetak Nikasia Urruti hil zenean\nLukas Oihenartek bere gaztaro eta heldutasunari buruz\nLukas Oihenartek Josema Irutagoieni berrogeietara hurbiltzea dela-eta\nJoxerra Agirrek Ana Yoldiri\nAna Yoldik adiskideei Andres Basterrarekin utzi ondoren\nXabier Bizik Ana Yoldiri amodioari buruz\nJoxerra Agirrek Ana Yoldiri berarekin seme bat izateko eskaerari emandako ezetza\nAna Yoldik Josema Irutagoieni Irutagoienek andrearengandik banatu dela esandakoan\nCapone Txakurrak beste txakur bati gizakiekin aritzeko eman aholkua\nAna Yoldi Gomez amodioari hoska\nNemesio Lakartek bere baitan\nAna Yoldik Lwazi Ndubileri haien arteko amodioa sortu denean\nNdubilek bere bizitza berriari buruz\nAna Yoldik Ndubile senarrari parrandaren ondoren etxera ailegatutakoan\nJoxema Irutagoien bere buruarekin hizketan\nTxema Kortesek igandean ikusitakoari buruz\nJoxerra Agirre berehalakoan datorkion handiena egiteko unearen gainean gogoetan\nCaponek Joxerra Agirre jabeari erantzunez\nJoxemiel Erreparatz Josema Irutagoieni bere baitako aberriaz mintzo\nJosema Irutagoienen erantzuna Joxemiel Erreparatzi\nAna Yoldik Lwazi Ndubileri, Ndubilek zoriontasuna emakumeen asmakizuna dela egotzi baitzion\nNdubilek Ana Yoldiri\nAnjelines Berasategiren etxeko plantxak Anjelines Berasategiri amodio kontuak direla-eta\nAnjelines Berasategik hautsontziari, gizakioi ezinean\nErratzak Anjelines Berasategiri aitortza\nAna Yoldik Xabier Biziri senarrarekin edukitako esperientziari buruz\nThomas Woolfek Joxean Agirreren hiletan\nDebra Woolfek Thomas Woolf anaiari Joxerra Agirrerendako eman gutuna\nXabier Bizik Joxerra Agirreren hiletan\nCaponek, Joxerra Agirre zenaren txakurrak, hiletan egindako erreflexioa\nJoxerra Agirrek hil ondoren\nNdubilek bere herrialdea suntsitu duen gudari buruz\nCaponek jabea zuenari entzundako erreflexioa\nEndika Lakartek Joxerra Agirreri bidalitako gutuna\nAna Yoldik Lwazi Ndubilerekin ernaldutako ume oraindik jaio gabeak inkontzienteki egindako erreflexioa\nLabana Anjelines Berasategirekin hizketan\nAna Yoldik Xabier Biziri Ndubilerekin utzi ondoren\nTxema Kortesek bere artean\nAna Yoldik Xabier Biziri\nXabier Bizik Josema Irutagoieni\nAna Yoldik biziaren zentzua aurkitu duelakoan\nTxema Kortesek Joxema Irutagoieni\nJosema Irutagoienek Txema Kortesi, Oihenartek esandakoa gogoan\nAnjelines Berasategik hiltzen den egunean berari buruz esan dezaten nahiko lukeena\nXabier Bizik Ana Yoldiri\nCaponek gizakioi buruz\nCaponek bere kulturari buruzko gogoeta egiten heriotza aurrean\nMaddi Susaetak Ana Yoldi eta Lwazi Ndubileren alaba Unanare-ri emandako ongietorria\nGertaturikoak letren arabera\nEuskara irakaslea. Endika Lakart laguna atxilotu zutenean Guardia Zibila bila ibili zitzaion. Elurraren izaera epikoa azaldu nahian idatzitako poema liburuaren ondoren bere horretan utzi zituen literaturarekikoak mitogintzan aritzeko joera bizitzara ekarriz.\nAndregai baten bila ibili zen, aspaldi ezagutu neska amerikarra gogoan, beharbada. Andregairik ezean txakur bat erosi zuen: Capone, gizakiok eman ez geniona emanen ziolakoan. Harrigarria da datorkionaren aurrean duen serenitatea.\nEstatubatuarra. Montgomery-n (Alabama) jaioa. Sanferminetara etorri zen. Hauek bukatutakoan Donostian, Hondarribian, Baionan ibili zen, Sanfermin ondoren hainbat atzerritarrek egiten duten moduan. Doktoretza tesi bat idatzi zuen Hemingway-ren gainean.\nDebra Woolfen anaia. Debrak, hiesaz hil aurretik, Joxerra Agirre aurkitzeko eta gutun bat entregatzeko lana jarri zion. Aurkituko du Joxerra Agirre, baina berandu.\nItzultzailea. Urte luzez EEBBetan bizi izandakoa, baita Berlinen ere bolada batez. Berlinen zela ezagutu zuen Alicia, emaztea izanen zuena. Iruea inguruan paratu ziren bizitzen, harik eta Josemak bere homosexualitatea aitortu eta banandu ziren arte. Aurrera autogorrotoaren eta bere buruarekiko penaren artean bizi izan da.\nLangabetua. EHGAMeko kidea izan zen. Irueko Takonera parkean asko ibiltzen zen, oso argi dauzka, sufritu egin dituelakoz beharbada, sexu aukeraketa eta boterea lotzen dituzten harremanak.\nHirurogeita hamabi urterekin hil zen bizitza osoa nobio alemaniar baten esperoan egon ondoren. Herriko zenbait jendek duda egiten zuten nobio hura izan bazenik ere. Anjelines Berasategiri Mikel Urruti senarra (eta Nikasia Urrutiren iloba) hil zitzaionean asko kontsolatu zuen Nikasia Urrutik, orduak egiten zituzten elkarrekin paseatzen. Nikasia Urruti hil zenean zentzatu egin zen ordura arte nahikoa nahasirik zebilen Anjelines Berasategi.\nLaurogei urterekin hil zen Berlinen. Alemaniako Alderdi Komunistako partaide izateak jarri zizkion atzetik Hitlerren atzaparrak. Horietatik ihesi ailegatu zen Euskal Herrira. Hemen zebilela Nikasia Urruti aurkitu zuen, eta halako harreman bat edo izan zuten. Guda amaitu zenean Berlinera itzuli eta ezkondu egin zen. Ez dauka seme-alabarik.\nSorgina, emagina, kontseilaria, ukendugilea eta beste zenbait gauza. Etorkizuna makurtu egiten da bere aurrean.\nIgeltseroa. Botereari beti kontra egiten dioten horietakoa bada ere, azken honetan aberri galduen bila dabil. Aurkitu nahian-edo tresna zaharren bilduma egiten hasi da.\nJoxerra Agirreren txakurra. Arrazaz artzakurra. Begi zorrotza du gizakion neke eta mixeriak aztertzeko. Ederki bizi zen Joxerra Agirrerekin harik eta...\nHortik aurrerakoa kale-zakur baten desolazioa baino ez da. Nemesio Lakartek jaso zuen etxean.\nTrokelean aritzen zen eta trokelean aritzen da. Isiltasunera ailegatu nahi luke, jadanik esateko ezer ez daukanaren lasaitasunez. Ez du batere oroiminik atzera begiratzerakoan.\nTabernaria. Bizitzako gauzarik handiena amodioa dela irakatsi zioten; horretan bizi izan da, nahiz eta amodioak huts egin behin baino gehiagotan. Banandu egin zen senarrarengandik, Andres Basterrarengandik, eta iraganak ditu desamodioaren gorroto-bideak, eta prest da berriz ere amodioaren gudetan arakatzeko. Gero eta ohartuago dago beste batengana goazenean garraiatzen dugun zamaz. Anne Sexton poeta amerikarrarekin ikasi du, eta bizitzak eman zaflakoekin.\nAna Yoldirengandik banandutakoan joan zen Kubara iraganik gabeko bizitza bizitzera, iraganak pertsekutatu egiten baitu. Umetan Ana Yoldiren etxean ikusitako eszenak betiko markatu zuen.\nFilosofia irakaslea. Pausatua, gozoa, lasaia. Gaztetan tristurak eta ilunpeek tentatu zuten; egun, ordea, alegrantziaren apustua egiten saiatzen da, nahiz eta horretarako berebiziko indarrak behar izan. Susmagarria da zeinen entzule ona den; bizitza mailegutan bizi duelakoz ote? Besteren bizitzak bizi dituelakoz?\nEtxandrea. Mikel Urruti senarra hil zitzaionetik kamisoi bizimodua egitea erabaki zuen. Mina balizko hipotesia baino ez den munduan bizi nahi du, mina behin pairatzearekin nahikoa izaten delakoz. Minari zentzua emateko patu bat oparituko diote baina, hasieran, ez du onartuko. Objektuen mundu epelean bizitzea aukeratuko du, baina, azkenean, onartu eginen du oparitutako patua.\nEndika Lakarten aita. Andrea aspaldi hil zitzaion eta semea etxetik eraman zutenetik arima herratu bat bezala ibiltzen da. Belaunaldiko gehienak hil zitzaizkion, eta esperoan baino ez da bizi.\nAfrikarra. Jaioterriko guda eta mixeriari ihesi ailegatu zen Euskal Herrira. Zaila egiten zaio, hala ere, desterruan bizitzea; John Berger nobelagile ingelesak esaten duen bezala, katramila bihurtzen baita nork bere burua aurkitzea denbora eta espazioaren ardatzak hautsi direnean.\nNemesioren semea. Kartzelan egon zen eta ihes egin zuen Mikel Urruti (Anjelines Berasategiren senarra) hil zen egun berean. Exilioan bizi da egun hartatik eta bere oraingo izatea gutunetan dago.


Irekia Eusko Jaurlaritza - Gobierno Vasco :: 500.000 euro bideratu ditu Hezkuntza Sailak ekipamendu zientifikoa eskuratzeko laguntzatara (Goberni Bilera 2021-7-20)\n500.000 euro bideratu ditu Hezkuntza Sailak…\n500.000 euro bideratu ditu Hezkuntza Sailak ekipamendu zientifikoa eskuratzeko laguntzatara (Goberni Bilera 2021-7-20)\n<img src="https://www.irekia.euskadi.eus/uploads/cover_photos/70795/original/fotoconsejo.jpg" style="max-width:100%" alt="" />\nGobernu Kontseiluak, Hezkuntza sailburuaren proposamenez, 2022 urtean ekipamendu zientifikoa eskuratzeko laguntzak ematen dituen Agindua onartu du. Laguntza hauek Zientzia, Teknologia eta Berrikuntzarako Euskal Sarea osatzen duten eragileei daude zuzenduak, UPV/EHU salbu. Deialdi honek 500.000 euroko diru-kopurua du.\nDeialdia honen xedea da 2022ean zehar ekipamendu zientifikoa erosi ahal izateko diru-laguntzak ematea, beti ere hauen kostua 18.000 eta 240.000 euro artekoa bada (BEZ gabe). Era honetan, deialdiak dituen bi helburu nagusiei erantzuten zaie: batetik, Euskadiko zientzia eta teknologia-ahalbideak areagotzea, eta bestetik, ikertzaile-taldeek arrakastaz eta gaitasunez parte hartu ahal izatea Europako ikerketa-espazioaren eraikuntzan.\nEkipamendu zientifikotzat hartzen da, deialdi honetarako, I+G+b jarduerak garatu ahal izateko beharrezko den bitarteko fisikoen (ekipoen) multzoa. Ekipamendu hauek, entitateetako ikerketa-taldeen oraingo zein etorkizuneko ikerketa-proiektuak egiteko egokiak eta beharrezkoak izan behar dute. Ekipamendua erabiliko duten proiektuak 2023an garatzen hasiak egon beharko dira, ekipamendua erakunde onuradunean funtzionatzen hasten denetik.


Errugbiarekiko maitasuna - etakitto.eus\nMauro Amorren bizitza ezin da ulertu errugbi barik. Berba bakoitzean kirol honen inguruan duen pasioa erakusten du. Bere ustetan errugbia ez da kirola bakarrik, “bizimodu bat baizik”. Errugbiaz bizitzeko ametsa bete du, lehenengo Gernikan eta orain Eibarren, eta gustora bizi da hemen. Jokalariak zaintzen edo prestatzen, zelai barruan jokatzen edo hirugarren zatian berbetan, errugbia arnasten du Maurok.\nQuilmesen jaio zen, Buenos Aires Handian, Argentinako garagardo famatuena (Quilmes) sortu zen tokian. Hiri handia da Eibarrekin alderatuz. “Quilmes hiru zatitan banatzen da (erdigunea, ekialdea eta mendebaldea), eta zati bakoitza Eibar baino handiagoa da”. Maurok han egin du bizitza osoa. Hazi, ikasi, lan egin eta, noski, errugbian jokatu. Circulo Universitario de Quilmes(CUQ) taldean beti, Buenos Aireseko selekzioan jokatzeaz gain. “Argentinan gaizki ikusten da taldez aldatzea. Aldatzeko aukerak izan nituen, baina lagunek esaten zidaten taldez aldatuz gero ez zidatela berbarik egingo”.\n11 urterekin hasi zen errugbian jokatzen eta kirol honek eman dizkio lagun handienak. “Argentinan ez dago koadrilarik. Kirol bat egiten baduzu, kirol horren bitartez ezagutzen dituzunak dira zure lagunak”. Errugbian ibilbide ona eta luzea egin du Maurok eta lagun asko egiteko aukera izan du. “Adin guztietakoak”. Orduak eta orduak pasa ditu zelaian, gimnasioan edo, beste barik, taldekideekin. “Jausi egiten zara, irabazi edo galdu egiten duzu… guzti-guztia taldekideekin batera. Ez du esan nahi errugbian jokatzen ez duen lagunik ez duzula edukiko, baina taldekide batekin bizi duzuna guztiz ezberdina da”.\nMedikuntza ikasketak egin zituen lau urte, baina fisioterapiaren bidea hartu zuen gero. Azken urteak Euskal Herria eta Argentina artean pasa ondoren, karrera amaitu du. Orain, errugbian jokatzeaz gain, fisioterapeuta eta prestatzaile fisikoa da Eibar Rugby Taldean (ERT). “Emakumezkoek asko hobetu dute eta fisikoki oso ondo egon dira, eta gizonezkoen taldean egon naizen hiru urteetan oso lesio gutxi izan ditugu”. Biziki maite duen lana izanik, kontu handiz egiten du bere beharra.\nHazten doan kirola\nErrugbiak eman dion lagun batek ekarri zuen Eibarrera. “Gaston Ibarburu eta Cristina Guntin (ERT-ren gizonezkoen eta emakumezkoen entrenatzaileak, hurrenez hurren) ezagutzen nituen eta ERT-ra etortzeko eskaintza egin zidaten”. Azken urteetan errugbia asko hazi da Eibarren eta Gaston, Cristina eta Maurok dute, besteak beste, horren errua neurri batean. “Ez dugu hemengo kultura eta izaera aldatzerik nahi, baina errugbiarekiko dugun ikuspegia partekatu nahi dugu, asko gozatzen dugulako”.\nEibarko giroa gustoko\nGernika eta Eibar alderatuz, zintzoa da Mauro. “Gernika politagoa da, sentitzen dut, baina Eibarren dagoen giroa asko gustatzen zait”. Ondo egokitu da hemengo bizimodura eta Argentinako hainbat ohitura mantentzen ditu. “Matea edatea, adibidez”. Datorren astean Eibarren ez da materik egongo, baina bai Quilmesen hain ezaguna den garagardoa, hain zuzen ere ERT-k antolatzen duen Garagardo Jaia egingo delako. Errugbiaren osasunean topa egiteko momentua izango da.\n(Nahiz eta iraina dela dirudien, guk ez dugu horrela hartzen, “eh, motel” esango bagenu bezala baizik)\n#ArgentinaEibar Rugby TaldeaeibartHARTUaeibartHARTUakErrugbiaMauro Amor\n« Nuria Robleño: “Benetako munduak nola funtzionatzen duen erakutsi nahi izan dugu dokumentalean” Isabel Nogales, misiolaria: “Aberastasuna ez dago poltsikoan, buruan baizik” »


Bilboko Portuko Agintaritzak trail solidario bat antolatu du Donohueren sindromea duen Bizkaiko neska baten tratamendurako dirua biltzeko - Bilbaoport\nBilboko Portuko Agintaritzak trail solidario bat antolatu du Donohueren sindromea duen Bizkaiko neska baten tratamendurako dirua biltzeko\nBilboko Portuko Agintaritzako zenbait profesionalek trail solidario bat egingo dute ekainaren 1ean, 2an eta 3an, Maialen Aulestiaren tratamendurako dirua biltzeko. Zazpi urte ditu neska bilbotar horrek, eta bere gaixotasuna arraroa da. Donohueren sindromea duen Europako neska bakarra da Maialen, eta munduko bigarrena.\nHamabi enpresak hartuko dute parte trailean, zeinak gutxi asko 100 km-ko ibilbidea izango duen, zortzina orduko hiru etapatan banatua (geldialdiak ere barne). Batez beste, 35 bat km egingo dituzte egunean.\nNerbioi ibaiaren iturburutik, Delikatik, abiatuko da ibilaldia, eta hura itsasoratzen den lekuan amaituko da, Santurtzin, Bilboko portuaren sarreran. Hilaren 3an, ibilaldia amaitzean, emango dio Portuko Agintaritzak jasotako diruaren txekea Maialenen familiari.\nDiru-ekarpenak egiteko, sartu Maialenen sendiak sortu duen orrialde ofizialera: http://gomaialen.com/.\nDonohueren sindromea edo lepretxaunismoa deritzon gaitza du Maialen Aulestiak. Gurutzetako Ospitalean diagnostikatu zioten.\nIntsulinarekiko erresistentzia eragiten duen nahasmendu genetiko bat da gaixotasun arraro hori, eta arazo larriak eragiten ditu jasaten duten haurren hazkuntzan eta garapenean. Intelektualki normala da neska, eta oso azkarra, baina haren gorputzaren funtzionamendua ez da normala.\nGurasoengandik jaso du nahasmendu genetiko hori. Izan ere, biek dute mutatua intsulinaren geneetako bat. Berez, mutazio hori ez da larria eta ez du arazorik eragiten, baina bi geneen konbinazioak Donohueren sindromea eragin zion Maialeni. Ez dago gaitz horri buruzko literaturarik eta datu klinikorik edo medikorik, eta Espainia osoan hiru kasu bakarrik daude dokumentatuta: 1978koa da bat, 2009koa beste bat, eta hirugarrena, berriz, Maialenena, Osakidetzari egokitu zaion lehenbizikoa, hain zuzen ere. Europa osoan ez dago beste kasurik diagnostikatuta.\nNerbioi ibaia eta portua\nMedikuntzaren historian 50 kasu bakarrik dokumentatu dira, eta gaur egun beste kasu bat bakarrik dago mundu osoan: Estatu Batuetako haur bat.\nGaitz hori jasaten dutenen bizi-itxaropena 18 eta 24 hilabete bitartekoa izan ohi da. Gaixotasunak ez du sendabiderik, eta mediku bat bera ere ez da ari hura ikertzen, ez baita errentagarria; gainera, ez dago azterketa klinikoetarako jenderik. Estatu Batuetan, baina, badago 30 urteko esperientzia duen mediku-talde bat, zeinak Donohueren sindromea duten zenbait haur tratatu dituen eta gaitz hori duen ume iparramerikarra ere artatzen ari den. Talde hori ari zaie aholku ematen Gurutzetako Ospitaleko medikuei Maialenen tratamendurako.\nIragan irailean, Bethesdako Osasun Institutu Nazionalera (Maryland) joateko eskatu zien mediku-talde horrek Maialenen gurasoei, neskari zenbait proba egin eta leptinarekin saiakuntza klinikoak egiteko hautagai izan zitekeen erabakitzeko. Hormona artifizial bat da leptina, eta lipodistrofietarako erabiltzen da. Haur amerikarrarekin egindako probek emaitza positiboak izan dituzte, eta hobetu egin da haren bizi-kalitatea, eta bizi-itxaropena luzatu.\nUrtean 250.000 dolar kostatzen da medikamentu hori (220.000 euro inguru), eta horrekin ari dira tratatzen Maialen. Gainera, estimulazio- eta fisioterapia-ordu asko behar ditu, dieta berezia, dentista, beste mediku espezialista batzuk etxebizitza egokitua eta abar.\nAurrekoaBilboko Portuan egin da Itsasoko Lanari buruzko Hitzarmenaren (MLC) aplikazioaren gaineko IV. hirutariko jardunaldia\nHurrengoaKamioiak portura sartzeko aurreabisu-programa eta Metropoli Hegoaldeko Saihesbidea erabiltzeagatik ematen diren pizgarriak jasotzea eskatzeko epea ireki du Bilboko Portuko Agintaritzak\nAktualizazioa: 06/02, 15:20-etan


urruti: Erdara atzera\nKatalanak aurrera egiteko, gaztelania atzerarazi behar da». Albert Pla i Nualart Avui-ko edizio buruari irakurri berri diogu ARGIAn, beste perla honekin batera: «Biolentzia politikotik baino ezin daitezke defendatu hizkuntzak». Badakit zeinen gogaituta dauden katalan asko beraiek hizkuntza normalizatuta daukatela entzuteaz, zergatik eta, Europako beste edozein hizkuntza gutxitu baino tinkoago dihardutelako. Eta, hala ere, gaztelaniaren presiopean, eta sarri normalizatuta dagoen ustean, atzerantz zenbait esparrutan, hirietako erabileran eta abar. Ustezko baldintza ezin hobeetan ere, elebitasunak handienaren alde egiten du, azken batean.\nEta ondorioa argia da, Pla i Nualarten arabera: «Ofizialki elebakarrak izatea (...) nik ez diot hori egin behar denik, nik esaten dut hori egin behar dela katalana salbatu nahi bada. Ezin dena da jendea engainatu». Onartzen du gatazka dakarrela horrek, baina argi dauka hori ezean katalanarenak egin duela: «Ez litzateke mundua akabatuko. Baina gezurrik ez, mesedez. Ezin gara elkarri xaboi ematen ibili, ze ondo gauden».\nZure hizkuntza nagusitzeak zure hizkuntza garatzen uzten ez dizunaren kontura behar du. Hizkuntzak galtzen dira hiztunek hura ordezkatzen dutelako. Horretarako aldarrikatzen du elebakartasuna katalanak, baina gero ezin bat etorri: Estatu propioarena utopiko samarra baita. Estatu propioa ofizialtasun elebakarra bezain utopikoa da, baina hura da ezinbestekoa hizkuntza normalduko bada. Estatua ez da aski, baina estaturik gabe, jai.\nBestelako ikuspegia dugu sarri Euskal Herrian. Ezker abertzaleak berak ere, Euskal Herriko hirugarren hizkuntza ikastearen garrantzia nabarmendu ei du berriki: nazio gisa indartzeko, euskararen oinarrizko lekuaz gain, hegoaldean frantsesa eta iparrean espainola ere ikasi beharra. Eta ni ezezkoan; euskaraz ezin badut, Baionako erdaldunarekin ingelesez egin nahi dudala. Are Bilbokoarekin ere.\nPosted by Urtzi UV at 23:57\nLabels: berria, elebakartasuna, euskara, ingelesa, katalunia, larrepetit


Denboraren kudeaketa eraginkorra • ZUZEU\nDenboraren kudeaketa eraginkorra –\nDenbora kudeatzeko enpresa aholkulari aditu batek bere konferentziara joan zirenak harritu nahi zituen. Bere idazmahaiaren azpitik aho handiko jarra/pitxer bat atera zuen. Ondoren, ukabilaren neurriko harriz betetako erretilu bat ere jarri zuen mahai gainean. Azkenik, hurrengoa galdetu zuen:\n– Ontzi honetan zenbat harri sartzen direla uste duzue?\n15 harri, 20 harri… ez zegoen argi. Bertaratuek haien (ustekatuak) eztabaida egin ondoren, harriak sartzen hasi ziren ontzia bete arte.\nOndoren, harriak sartzea erabaki zuten, harri kopuru zehatza zein zen jakiteko. Guztira 17 harri sartu zituzten.\nOrduan, aholkulariak hurrengoa galdetu zuen:\n– Beteta al dago?\nDenok elkarri begiratu zioten eta baietz esan zuten. Orduan, mahaiaren behetik kubo bat legarrarekin (“gravilla”rekin) atera zuen. Legar eskukada batzuk pitxerrean sartu zituen eta astindu egin zuen. Harritxoak harri handiek uzten zuten tarte txikietatik sartu ziren. Adituak irribarre egin zuen ironiaz eta errepikatu zuen:\n– Beteta al dago orain?\nAldi honetan entzuleak zalantzati zeuden:\n– Baliteke ezetz. -esan zuten batzuek, aurreko esperientzian oinarrituz.\nJarraian, mahaian ontzi bat jarri zuen arearekin eta pitxerrean botatzen hasi zen. Area harri handiak eta legarrak (gravilla) uzten zuten tarte txikietatik iragazten zen.\n– Beteta dago? Galdetu zuen berriro.\n– Ez!, erantzun zuten entzuleek.\n– Ondo. -esan zuen, eta ur litro batez betetako edalontzi handi bat hartu eta pitxerrean botatzen hasi zen. Ageri zenez, pitxerra oraindik ez zegoen beterik.\n– Beno, zer baieztatu dugu? Galdetu zuen.- Kontuan eduki ezazue pitxerrak ordutegia ordezkatzen duela eta pitxerrean sartzen duguna gure agendako egitekoak direla.\nIkasle batek hurrengoa erantzun zuen:\n– Zure agenda beteta edukitzeak ez daukala garrantzirik, saiatzen bazara, beti izango duzu aukera gauza gehiago sartzeko.\n– Ez!, esan zuen adituak: Baieztatzen duena hauxe da: harri handiak lehendabizi jartzen ez badituzu, inoiz ez duzula izango beste ezer jartzeko aukerarik. Zeintzuk dira zure bizitzako harri handienak? Zure seme-alabak, zure lagunak, zure ametsak, zure osasuna… maitatzen duzun pertsona? Edo zure lanbidea, zure bilera, zure laneko bidaiak, boterea edo dirua? Erabakia zure esku dago. Erabaki ondoren jar itzazu harri horiek lehenengo. Besteek bere lekua aurkituko dute.


EIBAR KOPAN: 1990-1995 | SD Eibar - Web Oficial\nEIBAR KOPAN: 1990-1995\nHelburua Bigarren A Mailan irautea zenez, emaitzak kaxkarrak izan ziren\nLaurogeita hamar hamarkadaren lehen erdialdean, Eibarrek balentria eskasa izan zuen Kopan, taldearen helburu nagusia Bigarren A Mailan finkatzea baitzen.\nKopa bigarren mailako txapelketa izatera pasa zen. Hala, Bigarren B Mailako taldeek kanporatu zuten, baita Hirugarren Mailaraikoek ere.\nBereziki zoritxarrekoa izan zen 92-93 denboraldiko parte hartzea, Hirugarren Mailako Alkazarreko Gimnastikak txapelketatik at utzi eta horrek entrenatzailearen kargugabetzea eragin zuen. Armaginak gainera, Bigarren B Mailara jaisteko postuetan zegoen, baina azkenik kategoria salbatu zuen.\nEibar hirugarren kanporaketan hasi zuen ibilbide laburra. Izan ere, Durangoko Kulturalek kanporatu zuen. Joanekoan 2-2 gelditu ziren Tabiran. Golak Lulugak penaltiz (debuta egin berri zuen Anel Karabek eraginda) eta Bixente. Kulturalek gainera, golak 91 eta 92 minutuetan egin zituen.\nItzulikoan durangarrek 0-2 irabazi zuten Ipuruan. Mikel Etxarrik zuzentzen zuen taldae 2.B mailako talde batengatik kanporatua izan zen. Berrogeita hamargarren urteurrenaren urtea zen eta taldeak Ajaxen aurka jokatu behar zuten lehian zuen burua.\nBerriro ere Eibarrek hirugarren kanpraketan hasi zuen txapelketa. Sabiñanigo izan zuen aurkari. Joanekoan 0-2 gailendu ziren armaginak Rekalde eta Barriolaren goleei esker. Neurketa hamar minutuz eten zen euriarengatik. Bildutakoen sarrera eskasak ez zuen epaileei ordaintzeko dirua adina eman eta hortaz, bi taldeek erdibana egin zuten ordainketa. Itzulikoan eibartarrak 5-1 nagustiu ziren Navarro, Bautista, Luluaga, Etxebarria eta Rekalderen goleei esker.\nHurrengo kanporaketan Lehen Mailako talde baten aurka aritu ziren Etxarriren mutilak, Espanyolen aurka hain zuzen. Joaneko bina berdindu zuten Ipuruan. Igoak egin zituen bi golak. Itzulikoan, aldiz, 2-0 galdu eta gero txapelketatik kanporatuta gelditu ziren.\nHirugarren kanporaketako joanekoan, Alkazarreko Gimnastica 3-Eibar 1 (Oliden). 40 segundora Oiarbide atzelari eibartarra kanporatua izan zen eta hala ere, atsedenaldian 0-1 ziren aurretik armaginak.\nItzulikoan, Eibarrek 3-2 irabazi bazuen (Aldalur, Cuellar eta Echevarria) ere, ez zen nahikoa izan joaneko errenta iraultzeko, eta 2015ean desagertu zen Alcazar de San Juango (Toledo) talde apal honen aurka kanporatua iza zen. Zapia txuriak eta txistuak izan ziren Ipuruan taldeko teknikarientzat. Mendiluze eta haren laguntzaile zen Lacasaren azken partida izan zen, partida hasi eta bi egunera kargutik kendu baitzituzten.\nUne hartan, Eibar azken sailkatua zen ligan. Bost puntu batu zituen txapelketako lehen hamar jardunaldietan. Entrenatzaile berriak, Xepe Gallastegik, salbazioa lortu zuen Ipuruan. Gogoangarria Compostelaren aurka jokatutako azken partida dramatiko hura, banako berdinketarekin helburua lortu zuenekoa.\nLehiaketa hirugarren kanporaketan hasi zen. Crescencio Cuellar nafarrak hat-trick bat egin zion Torrelavegako 2. B Gimnastikari joaneko partidan 1-4 irabazteko; beste gola Bixentek egin zuen. Itzulikoan Eibarrek 1-0 irabazi zuen Iñigo Arriola elgoibartarraren golarekin.\nLaugarren kanporaketan salbuetsita geratu ondoren, final hamaseirenetan Bigarren A Mailako beste talde bat izan zuen aurkari, Merida. Joanekoan 0-0 berdindu zuten Extremaduran, baina itzuleran 0-1 galdu eta gero, eibartarrak kanporatuak izan ziren.\nEibar bigarren kanporaketan sartu zen Palentziaren aurka, Bigarren B Mailako aurkari bat, joanekoan 0-2 irabazi zion (Jandro eta Arenaza) eta itzulikoan 2-2 berdindu zuen (Loinar eta Estefano).\nHirugarren kanporaketan, zozketak Lehen Mailako talde batekin parekatu zuen Eibar: Xixongo Sporting. Ipuruan 0-1 irabazi zuten asturiarrek, eta itzulikoan, berriz, gol bakarrarengatik porrota: 3-2 (Loinaz eta Jandro). Urte hartan ligan denboraldi distiratsua egin zuten armaginek, Jose Maria Araquistainek entrenatutako taldeak bosgarren amaitu baitzuen.\nErreportaje honetan agertzen diren datuak Jesus Gutierrez Eibarko SD Eibar Fundazioaren Patronatuko kidearen artxibokoak dira.


Enkarterriko berbalagunak: 2007/05\nEkainaren 2an Mintza eguna ospatuko da Donostian, hori aprobetxatuz Donostiara asteburu pasa joatea bururatu zaigu. Zapatu (ekainak 2) goizean joango gara eta igandean bueltatu.\n11:30ean Donostiako Bulebarreko kioskoan ongi etorria bertsolariekin\n12:00etan ibilbide gidatua Donostiako parte zaharrean barrena\n12:30ean hamaiketakoa Arrano Beltza euskal tokiak prestatuta\nBazkaldu ostean parranda egin eta Donostian bertan emango dugu gaua.\nBerbalagun (94 6670312)\nDagoeneko guztiok dakizuen lez igande honetan Ibilaldia ospatuko da Balmasedan, urte osoan zehar egindako lanaren ostean gozatzeko unea heldu zaigu. Bizkaiko ikastolen jai erraldoiak ekintza ugari eskainiko dizkigu bai umeentzat, bai helduentzat. Geroa deika ari da, erantzuteko prest? Animatu eta etorri gurekin, Igandean guztiok Balmasedara!!\nOstiral honetan, maiatzak 18, bertso jaialdia izango dugu 20:00etan, Zalla Zine Antzokian. Aurten ere bertsolari ezin hobeak izango ditugu gure artean: Andoni Egaña, Maialen Lujanbio, Sustrai Colina eta Amets Arzallus, Josu Goikoetxea gai-jartzailearekin.\nAntolatzailea: Txotx Euskara Taldea eta Zallako Udala\nAsteazkenean, maiatzak 16, lagunarteko futbol partida jokatuko da Balmasedan, Athletic eta Enkarterriko selekzioaren artean. Partida berezi hau 19:00etan izango da, La Baluga futbol zelaian.\nSarrerak salgai Zubizaharra ikastolan eta futbol zelaian.\nPrezioa: 10 € helduak eta 3 € haurrak\nAntolatzailea: Ibilaldia 07\nArazo teknikoak direla medio, “Auñamendien hatsa” diaporama bertan behera geratu da.\nAntolatzailea: Berbetan Euskara Taldea eta Balmasedako Mendi Taldea\nIgande honetan, maiatzak 13, eguraldiari aurre eginez Herri Urrats ospatuko da Senperen. Balmasedatik autobusa doan izango dugu.\nIzena eman: Balmasedako Euskara Zerbitzuan 94 6800000 (Josune) eta Zubizaharra ikastolan 94 610 30 95\nZallako gazte eguna\nLarunbat honetan, maiatzak 12, Gazte eguna ospatuko da Zallan, ekintza ugari egongo dira egun osoan zehar, animatu eta parte hartu!!\n12:45 Herri kirolak\n15:00 Bertso bazkaria *\n20:00 kontzertuak No Komply eta Lurpe\n(*Bertso bazkarirako bonoak salgai daude Zuretxe tabernan, 3 €)\nAntolatzailea: Zallako Gazte Asanblada\nLetren leihotik literatura, euskara eta jolasa bateratzen dituen egitasmoa da. Honen barruan, Mattin ilustratzaileak eta Yolanda Arrieta idazleak burututako egutegi olgetariak aurkitzen ditugu. Astearte honetan, maiatzak 8, irakasleentzako mintegia izango dugu, Yolanda Arrieta idazlearekin. Balmasedako Mendia eskolan izango da, 14:30ean.\nIbilaldiak laguntzaileak behar ditu\nBadator! Badator... IBILALDIA! Balmasedako Ibilaldia aurrera ateratzeko 2000 laguntzaile behar dira, gure moduko ikastola txikiak zaila du haibeste jende topatzea; beraz, laguntzaileak behar ditugu maiatzaren 20a euskararen jai hau arrakastatsua izateko; laguntzeko prest zaudeten guztiok mezu bat bidali hurrengo heldibera: ibilaldia@ikastola.net.\nIbilaldiko kanta entzun\nAsteburu honetan, maiatzak 5 eta 6, Erdi Aroko azoka ospatuko da Balmasedan, ekintza ugari egongo dira egun osoan zehar eta jakina euskarak ere badu bere tokia; hona hemen euskarazko programazioa:\nHaurrentzako txotxongiloak, Foru plazan\nLarunbatean; 18:00etan eta 19:00etan\nErdi Aroko Kondaira ( kale antzerkia), San Juan plazan\nIgandean; 13:00etan eta 18:00etan\nBalmasedako Erdi Aroko Azokan pilota partidak ikusteko aukera izango dugu, hiru modalitatetan; eskuz, palaz eta zestaz. 17:00etan Balmasedako frontoian.\nZapatu honetan, maiatzak 5, bertso bazkari bat izango dugu Artzentalesen, Amalurra jatetxean, Zallako Bertso Eskolak antolatuta. Bertsolariak Xabier Arriaga, Xabier Enbeita eta Arkaitz Estiballes izango dira. Bazkaria 14:30ean hasiko da.\nPrezioa: 20 € / 13 € (16 urte baino gutxiagokoentzat)\nBonoak salgai daude Zuretxe tabernan eta Amalurra jatetxean\nAntolatzailea: Zallako Bertso Eskola


Sortu - Emakumeak indarkerietatik aske eta burujabe!\nIndarkeria matxista era askotara azaleratzen da esparru sozial, politiko, kultural, juridiko, ekonomiko eta ideologiko osoan dago presente. Eraso matxistak kalean ere egiten dira, lanean, polizia-etxeetan, kartzelan, ikastetxeetan... Edonon eta edozein testuingurutan gerta daiteke eta leku guztietan borrokatu behar dugu indarkeria matxistaren kontra.\nBistan da emakumeok indarkerietatik aske bizitzeko dugun eskubidea ez dugula bermaturik, udan jai giroan emandako hamaika eraso eta aurten eraildako sei emakumeak adierazgarri argiak dira.\nIndarkeriak jatorri estrukturala duen heinean, aurre egiteko neurriak eta erantzunak era integralak behar dute izan. Mugimendu Feministak urteetan egindako kontzientziazio, formakuntza eta borrokari esker geroz eta salaketa gehiago daude eta erantzuna zabalagoa da.\nIndarkeria matxistari aurre egiteko estrategiak anitzak dira, urteak dira mugimendu feministak autodefentsa feministaren ildotik lanketa hori bultzatu duela. Hori balioan jarri behar da. Autodefentsa feminista indarkeriaren erroetara jo eta berarekin amaitzeko beharrezko den jokabidea, jarrera eta tresna multzoa litzateke.\nKapitalismo patriarkarrak emakumeoi beldurra eta sumisioa barruraino sartu digun sistemaren aurrean, autoestimu psikiko eta fisikoa izatea beharrezkoa da, emakumeok maila pertsonal eta kolektiboan segurtasuna landu behar dugu.\nAutodefentsa Feministaren estrategiaren baitan aurtengo udako festetan mugimendu feministak antolatutako gaueko manifestazioak izan ditugu. Manifestazio hauen bitartez emakumeak ahaldundu, salaketan urrats berriak eman eta erasotzaileak zuzenean interpelatzea bilatzen zuten.\nErabilitako estetikak zer esana sortu du emakume biktimaren iruditegia apurtu duelako, emakume ahaldundu eta borrokalariak mehatxu bezala ikusiak direlako. Euskal jendartean ahalduntze kolektibo eta orden sinbolikoaren apurketaren aurrean erresistentziak eta eztabaidak sortzen dira ekimen sinboliko hauen legitimitatea zalantzan jarriz.\nIkuspegi guztietatik eraikitzaileak izan daitezkeen eztabaidetatik haratago, indarkeria matxistaren espresiorik gordinenak diren eraso matxisten gain jarri nahi dugu arreta, ordea.\nZalantza eta kezka handiagoa sortu behar liguke adin-txikiko mutil batek adin-txikiko neska bat bortxatzera zerk eramaten duen. Melissa, Annie, Maria, Leire, Almudena eta Lehunzeko emakume bat erailak izanak sortu beharko liguke kezka eta ezinegona.\nAzaroaren 25ean kalera aterako gara, mugimendu feministak deitutako manifestazio eta ekimenetan parte hartuko dugu, baina egunero, edonon eta edonola emakumeok jasaten dugun indarkeria matxistarekin bukatzeko lan egiten jarraituko dugu.\nGaian sakontzeko proposamen bi:\nMaialen Lujanbioeren hitzak irrati saio batean\nHamaika Telebistak eraso sexisten inguruan egindako programa


Mendikat :: Track :: Murgilgaña (445 m) :: Oñatz Bira\nPanoramika alde guztietara dotore!\nIbilbidearen zenbait tartetan, bidetik kanpo.\nToki batzutan alanbrezko hesiak pasatu beharra eta abereak (betizuak) suelto.\nDenbora dezente bide egokien bila eta aztertzen.\nEgindako tontorrak: Oñazmendi, Argaña, Endaitzu, Murgilgaña, Igarate eta Letemendia.


Dibertsifikatzeak inbertsioa babesten du, baina zenbait akats saihestu behar dira.\nZure portfolioa dibertsifikatzean izan ditzakezun ...\n2021/11/18 Inbertitzaileak Crowdfunding Bizkaia\nLehenago aipatu dugu nola dibertsifikatu ditzakezun zure inbertsioak errentagarritasun handiagoa lortzeko arriskuak murriztuz. Funtsean, “arrautza guztiak saski berean ez jartzea” da kontua, baina garrantzitsua da ondo egitea eta zenbait akats saihestea, inbertitzeak dituen arriskuak ahal den neurrian murrizteko.\nInbertitzeko orduan zehaztu behar den lehenengo gauza funtsezko bi faktore dira. Alde batetik, hartu nahi den arrisku-profila dago, neurrizkoa, dinamikoa, ausarta edo arriskutsua izan daitekeena, eta, bestetik, inbertsioaren denbora-helburua: epe laburra (urtebete baino gutxiago), epe ertaina (2 eta 5 urte bitartean), edo epe luzea (5 urte baino gehiago).\nZure zorroa dibertsifikatzean saihestu beharreko 4 akats\nInbertsioak dibertsifikatzean saihestu beharreko akats nagusiak hurrengo hauek dira:\nIdeia ona dirudi ezagutzen dugun sektore batean edo Google, Amazon, Facebook edo Apple bezalako enpresa teknologikoetan inbertitzeak. Enpresak, bai aipatutakoak, bai automobilgintzakoak, ez dira libratzen arazoren bat jasateko orduan, hala nola puntocom-en burbuila teknologikoen kasuan, edo edozein berri txar automozio sektorean. Gertaerek eragin gehiago edo gutxiago izango dute, eta batzuetan beraien porrota ere eragin dezakete.\nHainbat sektoretan inbertitzea eta esparru desberdinetako enpresak izatea da irtenbidea. Sendotuta dauden korporazio handiek portaera ona izaten dute, baina ondo dibertsifikatutako zorro batean, une batzuetan, beste mota bateko enpresek ematen dituzte emaitzarik onenak.\nSektorea aukeratzean gertatzen den bezala, hurbilenetan inbertitzeko joera dago, ezagunagoa baita. Adibidez, Ibex 35eko enpresa-akzioetan inbertitzea sektore bakar batean inbertitzea baino hobea bada ere, inbertsioak dibertsifikatzean egiten den beste akats bat dena herrialde batean ardaztea da. Espainian eragina duen berri txar batek Ibex 35eko akzioak kaltetuko lituzke. Kasu honetan, inbertsioa maila globalean banatu beharko litzateke, mundu osoko enpresetan.\nOso korrelazionatutako aktiboak\nPortfolioa osatzen duten aktiboen artean egon daitekeen erlazioan datza korrelazioa, aktibo horiek guztiek modu berean jokatzen badute aldi berean gora edo behera egiten. Korrelazio oso handia duten aktibo batzuen eraginez, inbertsio-portfolioa ahuldu egingo da negatiboki eragiten dien berri baten aurrean.\nKorrelazioa murrizteko hainbat modu daude: errenta finkoan eta errenta aldakorrean inbertitzea, edo enpresa ziklikoetan inbertitzea (ziklo ekonomiko onetan ondoen funtzionatzen dutenak) , antiziklikoekin (ziklo horiek hainbeste eragiten ez dietenak) konbinatzea. Nolanahi ere, korrelazioak ez dira estatikoak eta aldatu egiten dira denborarekin; beraz, ez dira iraganean lortutako datuetan oinarritu behar.\nIkusi dugu dibertsifikazioak inbertsioa babesten laguntzen duela, baina gehiegi egitea ere akatsa da. Zenbait ikerketa egin dira gai honi buruz, eta ez dira bat etortzen gomendatutako enpresa-kopuruarekin. Laburpen gisa, esan daiteke 30 enpresatatik aurrera arriskua ez dela asko murrizten. Gainera, aktibo gehiegi dituen inbertsio-portfolioa izateak desabantaila nabarmenak ditu:\nSalerosketen eta mantentze-lanen kostuak izugarri igo daitezke.\nKudeatzeko denbora gehiago behar da.\nErrentagarritasunari modu negatiboan eragin diezaioke, galerak baretuz, baina baita irabaziak ere.\nCrowdfundinga eta dibertsifikazioa\nCrowdfunding-a ondo dibertsifikatutako portfolioa lortzen laguntzen duen beste inbertsio-aukera bat da, hala nola Crowdfunding Bizkaia plataforma. Administrazio publiko baten laguntza izateaz gain, bere gardentasuna eta abian jartzen dituzten proiektu guztien azterketa zorrotza, inbertitzaile guztiek kontuan hartu beharreko aukera bihurtzen dute ondo dibertsifikatutako portfolioa lortzeko eta inbertsioaren arriskua murrizteko.\nOndo dibertsifikatutako inbertsio-portfolioa lortzeko, aipatu ditugun akatsak saihestuz, kapitalaren zati bat crowdfunding-proiektuetarako erabil daiteke, eta gainerakoa beste aktibo-mota batzuetarako (adibidez, errenta finko edo aldakorrekoak).\nDibertsifikazio ona lor daiteke, halaber, oso sektore desberdinetako crowdfunding-proiektuetan inbertituz, bai eragin-soziala duten proiektuetan, bai bestelako startupetan. Crowdfunding Bizkaiari dagokionez, proiektu hauek abiarazi ditugu:\nElur: mendiko eta elur-jausietarako erreskate-gailu baten sortzaileak.\nFisify: fisioterapia tradizionalaren alternatiba, teknologiaren bidez.\nFisioCampus: fisioterapian espezializatutako prestakuntza-plataforma.\nFazil: belaunaldi berrien neobankoa.\nOsteophoenix: organoak eta ehunak birsortzeko sistema eta prozedura berriak garatzea.\nNahiArte by FormArte: desgaitasun psikiko eta/edo intelektuala duten pertsonek beren sormen-indarra zabaldu eta garapen pertsonala eta profesionala lor dezaten lortu nahi duen eragin-sozialeko proiektua.\nWATS: eragin-soziala duen beste proiektu bat, prestakuntzaren bidez kirolean indarkeriarekin amaitzea helburu duena.\nEgunez egun gure ekosistema propioa sortzen; Bizkaian egiten dugu: sinestu, sortu eta hazi. Ezagutu Crowdfunding Bizkaia eta inbertitu hemen.\nCrowd mugimendua: finantzaketa metodo berriak eta egitasmo kolektiboak


Soroa Arkitektoak - Bulegoa\n• zer egiten dugu\n• gure bezeroak\n• nortzuk gara\nSoroa Arquitectos arkitektura eta hirigintza bulegoa da. Pedro Izaskun eta Miguel Angel Irazabalbeitia arkitektoek zuzenduta, bulegoa Donostian du, eta 25 urte daramatzana arkitektura, hirigintza, obra publikoa, birgaikuntza, kudeaketa urbanistikoa eta beste hainbat arlotako lanak lantzen. Bere bezeroen artean administrazio publikoak eta sustatzaile pribatuak daude.\nIbilbide luze honetan 500 proiektu baino gehiago garatu dira, eta honek erakusten du taldeak duen esperientzia zabala eta lanerako ahalmena.\nHurrengo hauek dira, esaterako, egiten ditugun lanetako batzuk: egoitza-eraikuntzak, industria eraikinak, eraikin publikoak, planeamendu orokorra eta garapenekoa, urbanizazio proiektuak, bideragarritasun azterketak, jarduera proiektuak, irisgarritasun planak, autobabes planak, etabar.\nSoroa Arquitectos 2002.urtean sortzen da, nahiz eta bere bazkideek 1987.urtetik elkarrekin hainbat proiektu garatu zituzten. Momentu hartatik, arlo ezberdinetako proiektuak landu ditugu eta hainbat arkitektura-lehiaketetan parte hartu dugu.\nGerturatu zaitez gu ikustera eta zure ideiak kontatu, aurrera atera nahi duzun proiektu horren ardatz nagusiak azaldu edo desio duzun espazio eta funtzionaltasun behar hori erakutsi, eta guk zure neurrira sortuko dugu proiektua.\nArkitekturaren nortasunaren sorkuntzan, azterketan eta balio handitzean oinarritutako arkitektura lantzen dugu; iraunkortasuna denboran zehar; komunikazioa eta mugikortasuna, espazioaren kudeaketa eta erabilgarritasun eraginkorragoa lortzeko. Gainera, gure diseinuaren prozeduran aintzat hartzen dugu arkitekturaren hobekuntzen azterketa, energia-kontsumo ia nuluko eraikinak sortzeko helburuan, prestazio handiko energia-sostengarritasun ziurtagiriekin.\nGure proiektu guztietan, bizilagunen inguruko espazioaren beharrak hobetzeko irtenbide orijinalak bilatzen ditugu. Gure helburua, proiektu bakoitzari nortasun propioa eta bakarra duten irtenbide arkitektonikoak ematea da.\nGure bezeroak izan dira: sustatzaile pribatuak, administrazio publikoak, bezero pribatuak, industriak, komertzioak, etabar. Gure helburua da bakoitzari bere neurrira egokitutako zerbitzua ematea, bere beharrak aztertu eta bere eskariei arkitektura irtenbideak eskaintzea.\nBakoitzaren beharrei erantzuteko zerbitzu ezin hobea eskaintzen dugu, gure bulegoak behar bakoitzarentzat irtenbide egokia aztertzen duen kualifikazio altuko taldea baitauka. Arreta pertsonalizatua eskaintzea da gure ezaugarria, lurzoru egokiena aukeratzeko aholkularitzatik, proiektua guztiz erabaki eta gauzatu arte, prozesu guztian zehar obraren eta kostuen jarraipena eginez.\nGure gaitasunaren eta efizientziaren adierazgarri da 25 urte baino gehiagoko esperientzia daukagula udalen hirigintza eta arkitektura aholkularitzan , eta gaur egun Gipuzkoako udalerrien %10 aholkatzen dugu.\nDonostian jaiotako arkitektoa, Nafarroako Unibertsitateko Hirigintza espezialitatearekin.\n1985.urtean hasten dut nire ibilbide profesionala, hasiera batetik Miguel Angel Irazabalbeitia arkitektoarekin elkarlanean, zeinekin bulegoa eta proiektuak partekatzen ditut.\nMIGUEL ANGEL IRAZABALBEITIA\nDonostian jaiotako arkitektoa, Euskal Herriko Unibertsitateko Eraikuntza espezialitatearekin.\n1984.urtean hasten dut nire ibilbide profesionala, eta harrezkeroztik Pedro Izaskun arkitektoarekin bulegoan elkarlanean eta proiektuak partekatzen ditut.\nDonostiako arkitektoa, Euskal Herriko Unibertsitateko Eraikuntza espezialitatearekin eta eraikuntzaren arloan esperientzia zabala duena. Nire ibilbide profesionala bai arkitekta independiente bezala bai Soroa Arquitectos bulegoarekin elkarlanean garatu dut.\n2002.urtetik da arkitektoa, Nafarroako Unibertsitateko Hirigintza espezialitatearekin, proiektuak eta lanak bai banaka bai Soroa Arquitectos bulegoarekin elkarlanean garatu ditu.


"Besteek aurretik ereindako hazien fruitua jasotzen ari gara" : Irutxuloko Hitza\nMariasun Quiñones, Realeko atezaina\n"Besteek aurretik ereindako hazien fruitua jasotzen ari gara"\nBere aurretik Realeko jokalari izan direnek egindako borroka aitortzeko gai da Mariasun Quiñones (Hondarribia, 1996) atezaina, eta orain, taldekideei, etorkizunean iritsiko direnentzako bidea egiten jarraitzea dagokiela uste du. Ligako jokalariek azaroan eginiko greba asmo tinko horren adibide garbia izan da.\nRealaren emakumeen taldea soilik 8 urte zenituela sortu zuten. Lehen urte horiek oroitzen dituzu?\nTxikitatik, mutilen taldea jarraitu izan nuen, eta 15 bat urte nituen arte ez nintzen jabetu emakumeen taldea ere hor zegoela. Familian oso futbolzaleak izan gara, baina lehen ez genekien emakumeak entrenatzen ibiltzen zirela, ezta lehenengo mailan zeudela ere. Azken finean, telebistan ikusten genuena mutilen futbola zen. Taldea ezagutu genuenetik, ordea, ez ginen Zubietatik ateratzen.\nZure lehen erreferenteak, hortaz, gizonezkoak izango ziren.\nBai, ikusgarritasuna haiena zelako. Urte horietan nik ez nuen atezain emakumerik izan erreferente gisa, eta gizonak jarraitzen nituen. Baziren entzuten ziren izen batzuk, Vero Boqueterena adibidez, baina gutxi ziren, ez zituztelako telebistan ateratzen.\nEmakumeen futbolak bilakaera nabarmena izan du taldearen sorreraz geroztik, aurreko jokalariek eginiko bideari esker. Zer sentitzen duzu atzera begiratzen duzunean?\nHaiek egindako lan guztia aintzat hartu behar da. Urte askoz egon dira lanean saririk jaso gabe. Haiek, noski, nahi zutelako eta futbola atsegin zutelako egiten zuten hori, baina aintzat hartzekoa da hala ere, orduan ereindako hazien fruitua orain jasotzen ari garelako. Beraiekin hitz egiteko aukera dugunean, sarritan esaten digute egungo egoera aprobetxatu egin behar dugula, orain duguna lortzea asko kostatu delako. Eta hori asko baloratzen dut.\nHonakoa nire seigarren urtea da Realean, eta tarte honetan ere gauzak asko aldatu dira Zubietan. Lehen, adibidez, emakumeen taldekoak Gorabide eraikinean aldatzen ginen, harrobiarekin batera, baina orain Gainditun egiten dugu, mutilak aldatzen diren leku berean. Txorakeriak direla dirudi, baina halako gauzek asko esan nahi dute hemen gaudenontzat.\nTaldera testuinguru erosoago batean iritsiko direnek orain arte eginiko borroka ahaztera iritsi daitezkeela uste duzu?\nBai. Denborarekin, aurrekoen sakrifizio horren jabetza galtzen joango dela uste dut. Izan ere, egindakoaren balioa ondo transmititzea ez da erraza, baina gu hori behar den modura egiten saiatuko gara. Pentsa, lehen entrenamenduak arratsaldez ziren, eta jendeak hori ikasketekin eta lanarekin uztartu behar zuen. Orain, astean hiru egunetan goizez entrenatzen dugu, eta esango nuke egun taldeko inork ez duela hemendik kanpo lan egiten.\nGranadan irabazitako kopa beste askok urte luzez eginiko lanaren ondorioa ere izan da, hortaz.\nLortutakoa ez da urte bakarreko lanari esker izan. Hori garbi dago. Granadako finalean, Realetik pasatako beste jokalari askoren lana islatu zen, eta kopa, nolabait, haiei eginiko opari bat izan zen. Beraiei esker gaude hemen, eta titulua beraiena ere bada.\nZuei esker, berriz, gaur egungo gazteek badituzte emakumezko erreferenteak.\nTxikien begirada urdurietan ikusten da hori. Orain hedabideetan agertzen gara eta gure aurpegiak ezagutzen dituzte. Gurekin entrenatzera datozen jokalari gazteengan ere nabaritzen da, baina guk beti errepikatzen diegu gu beraiek bezain normalak garela.\nZuek ere atzetik datozenentzako borrokan ari zarete hitzarmen kolektiboa lortzeko ahaleginekin.\nGauzak errazago daude orain, baina horrek ez du esan nahi dena eginda dagoenik, eta bidea egiten jarraitzea dagokigu. Badirudi grebarekin aurrerapauso bat lortu dugula, klubek gure eskariak jasoko dituztelako. Abenduaren 20an hitzarmena sinatuko dugu, eta, hortik aurrera, urtez urte jokalarion baldintzak hobetzen joatea espero dut.\nLan baldintzez gain, zer hobetu beharko litzateke hemendik aurrera?\nUste dut, orain arte, gure irudiek izan dezaketen oihartzuna ez dela behar bezain beste aprobetxatu. Kopatik hona, berriz, jendeak gu ikusteko gogoa duela sumatu dugu, eta horrek asko indartzen gaitu, zentzu guztietan. Uste dut bide hori jarraitu beharko litzatekeela, marketinaren bidez egiten duguna balioan jarriz jendearen interesa areagotuta.\nBestelako aitorpen batzuen faltan, aitorpen ofizialak bata bestearen atzetik iristen ari zaizkizue. Nola jaso duzue taldean Urrezko Danborraren albistea?\nSekulako pribilegioa da guretzat. Guk futbolarekin gozatu egiten dugu, eta gizarteak gainera saritu egin nahi gaituela jakitea izugarria da. Zailtasunak zailtasun, guretzat futbolean jokatzea gauza atsegina da, eta tamaina honetako aitorpenak jasotzea pentsaezina zen taldekideontzat.\nJendeak ez daki zer nolako harrotasuna sentitzen dugun zaleak Zubietako harmailan edo kanpoko zelaietan ikusten ditugunean. Huelvan izan dira, Sevillan ere… Partida oro, gu animatzera datorren zale multzo bat dugu alboan, eta hori ordaintzeko modurik ez dago. Granadan, etxetik ehunka kilometrora, harmaila kolore txuri-urdinez bete zuten, sentimendu hutsez. Hori da guk jaso dezakegun saririk handiena, eta denona da: jokalariona, lagun eta senideena, zaleena, eta baita aurretik izan ditugun jokalari guztiena ere.


ERRATZUKO ANTZINAKO ERAIKIN NOBLEAK – Baztango Udala\nERRATZUKO ANTZINAKO ERAIKIN NOBLEAK\nHona hemen Erratzuko jauregien arkitektura hobekien ezaugarritzen duten bi jauregiak:\nApestegia jauregia: XVII. mendearen bigarren erdiko eraikina da, eta eliza aurrean dago. Formatu horizontaleko blokea du, eta harlanduzko etxaurrean hiru solairu mailakatzen dira, inpostaz bereiziak. Azkenaren gainean, lau isurkiko teilatua dago, zurezko hegal bikoitzarekin. Etxaurrean leihoak ageri dira, balkoia erdi partean, eta beheko solairuan, berriz, bi leihoren artean, dinteldutako atea. Frontisa edertuz, orbel barrokoz apainduriko armarria ikus daiteke, kasketaz hornitua eta bi eremutan zatitua, beneren bitartez. Espazio horren albo-angeluan, egutera bat, habez estalia eta bi isurkikoa, euskarri modura harresi bat daukana, bi zutabe dorikoz gain.\nGoienetxe jauregia: Joan de Goienetxeren senitarteko batek eraikiarazi zuen. XVIII. mendearen bigarren erdiko jauregi barroko ederra da, eta, itxurari dagokionez, Oieregiko Reparacea jauregia gogorarazten du, nahiz eta, jatorria, Elizondoko Arizkunenea jauregian izan, bai behintzat etxaurre nagusia buztin-zokorrekin markoztatzeari dagokionez. Etxaurrearen egitura (hiru maila dituen atal nagusia eta hegaletan garaiagoak diren bi buztin-zokor) zurezko hegal bikoitz eta perrotedun batean amaitzen da. Portale zuzena, zutabe dorikoen inguruan, atal nagusiaren beheko solairuan irekitzen da. Albo-hegal edo buztin-zokorretan, burdinazko hesidun leihoa eta hiru balkoi daude elkarren segidan, eta guztiek orejeta erako markoa dute. Balkoi nagusiaren alboan dauden bi armarriak frontisa duintzen duten beste elementu bat dira.


Aldabak, desagertzear - Azpeitia - uztarria.eus\nMaialen Etxaniz 2021-04-02 09:24\nAteen aurrealdean jarri ohi ziren metalezko piezak dira aldabak, eta horiek atearen kontra kolpatuz barrukoei dei egiteko erabiltzen ziren. Horrelako gutxi ikus daitezke dagoeneko Azpeitiko kaleetan, gehienak Alde Zaharrean eta inguruko auzo txikietan. Irauten duten horietako batzuk jasota daude 2021eko martxoko Uztarria aldizkarian, Klik! argazki erreportajean.\nUrrestillako Kaletxiki kaleko etxe bateko ate nagusian dago goiko irudian ageri den dragoi itxurako aldaba. Dagoeneko aldaba gutxi gelditzen dira herriko etxeen atarietan, eta horien artean, oso urriak dira itxura berezi hori dutenak.\nEsku itxura duten aldabak ikus daitezke Donejakue kaleko hamargarren zenbakidun eta Elizkaleko hogeigarren zenbakidun eraikinen sarrerako ateetan. Eraikin batean zein bestean, erabilerarik ez duten apaingarri gisa irauten dute aldabek; izan ere, gaur egun txirrinak dituzte atari horietan, solairu bakoitzean bizi diren bizilagunei deitzeko.\nGaur egun Azpeitian gelditzen diren aldaba gehienak esku itxurakoak diren arren, garai batean askotariko formak izan ohi zituzten. Argazki hauetakoak, esaterako, lehoi itxurako aldabak dira. Bata Urrestillako Kalebarrenean aurki daiteke; bestea, berriz, Donejakue kalean.\nUrrestillako Kalebarreneko irudia da goikoa ere. Bertan, aldaba arrunt bat ikus daiteke, baina inguratzen duten elementuek egiten dute berezi. Egurrez eginiko gurutze txiki ugari ditu bueltan aldabak, eta horien gainean beste irudi bat ere badago. Bertan, jainkoaren irudia ikus daiteke, eta honela dio: "Bedeincatuco\nditut nire Biyotzaren irudirembat aguiriyan daucatenac eta au honratzen dutenac".\nGoiko argazki hau Matxinbentan hartutakoa da. Bertan, kalizaren itxurako aldaba bat ikus daiteke. Irudikoa ez da etxe zahar batean jarritako aldaba, eta harritzekoa da hori; izan ere, ez da oso ohikoa urte gutxi dituzten aldabak ikustea etxe atarietan


Aturriko euskararen kolorea, Lapurdiko misterioa\nNorbaiti gure hizkera deskribatu beharko bagenio, denok genituzke gogoan zenbait elementu (hiztunaren adina, sexua, jatorria, hizketaren testuingurua, eta abar). Gugandik urrun edo aztertu gabe dauden hizkeren kasuan, ordea, hastapeneko irizpide fresko horiek galtzen omen dira, ahaztu egiten dira gugan betitik izan diren intuizioak, norbaitek lehenago ekarritakoari jarraituz, galbahetu gabe. Euskal Dialektologiaren terra incognitak ez dira salbuespen izan. argiaren gonbiteaz, plazaratzen ditugu EHUko doktorego tesi-proiektu baten aitzakiaz, 1999tik egiten dihardugun Aturriko euskararen azterketa dialektologikoaren ildo nagusiak.\nKoldo Zuazoren sailkapenak ('Euskalkiak, herriaren lekukoak', 2003), Bardoze Aturriko eremutik kanpo jartzen du.\n- Gizatalde honen hartu-eman historikoak. Goi Pirinioetatik Kantauri itsasorako bidean, Aturri ibaiak Lapurdiko ipar-ekialdea ukitzen du, ingurune honetan hitz egiten den euskarari izena emanez –ad hoc bada ere, bertako euskaldunek ez dutelako beren mintzamoldearentzako izendapen esklusiborik, Heskuaraz hitz egiten dute–. Aturri aldeko herri gehienen porturako ahoak ibaiaren bi aldeen arteko merkataritzarako ezinbesteko garraioak izan dira –garrantzitsua izan zen Frantzia eta Espainia lotzeko lehen zubia, Ahurtin–. Arrantza eta merkataritzako jarduerak izan dira ibai bazterretan nagusi; barnerago, nekazaritza –Pirinioetako artzainekin ere lotura handiak izan dituzte Aturriko euskaldunek–. Lapurdiko ipar-eguzkialdeko kokapen geografiko estrategikoari esker, Aturriko herriek inguruko jardueretan ere parte hartu dute, esaterako, XVII. mendeko Lapurdiko (Uztaritze, Hazparne) larrugintzan.\nEdozein gizataldetan orografiak hiztunei jarritako baldintzak. Bardoze, adibidez, urrunago den herria da, eta tradizioz hizkuntza aldetik bereizten dela ematen du. Aturriko bideetan ere ibiliak gara. Malkartsuegia izan gabe, Lapurdiko ipar-ekialdeak baditu zango eta gurpilentzako erronka bihurriak. Garai batean baldintzak okerragoak ziren, ez zen traktorerik ez yeusik, Beskoitzeko itzain ohoratuen animaliek lurrean tripalaaino sartzen zituzten zangoak, euri sasoian.\n- Hiztuna vs. hizkera-eraginak. Ipar Euskal Herriko bazter anitzetan bezala, hemen ere lau biztanle mota nagusi daude: herrian lan egiten duena, erretretan dena, herritik kanpo lan egiten duena –herrira atseden hartzera datorrena– eta herrian etxe berria egin duen kanpotarra (erdalduna, gehienbat). Leizarragak 1571n jadanik idatzi zuen pasartea egiaztatzen ari gara Aturri aldean: “Batbederac daqui heuscal herrian quasi etche batetic bercera-ere minçatzeco manerán cer differentiá eta diuersitatea den”. Tradizioz, Lapurdiko ipar-eguzkialdeak aldi berean hainbat hizkeren eragina biltzen duela esan da. Zehatzago esanda, Aturriko euskara ez omen da erabat izan ez Lapurdikoa ezta Nafarroa Beherekoa ere. Horregatik, hizkeron eragin hauek nolako banaketa duten interesatzen zaigu –noraino lot daiteke, esaterako, Lafitteren Nafar-lapurterarekin?–, herri, auzo zein hiztunen arteko dimentsioetan.\n- Aturriko berezko eredurik ote? Ez da euskaldun kopuruaren erroldarik egiten, baina egiaztatzen ari garen bezala, bertako moldeaz nolabaiteko jariotasunez hitz egiteko lagun gutxi geratzen da –gazteagoak dauden arren, gehienak 60-70 urte inguruko hiztunak dira–. Gainera, erabilpena gehienbat etxe barnera mugatzen da. Pedro de Yrizarrek 3.000 euskaldun zenbatu zituen 70eko hamarkadan, baina gure bertatikako oraingo datuen arabera, Hiriburun, Lehuntzen –Koldo Artolari zor dizkiogu Hiriburu eta Lehuntzeko azken euskaldunen hitzak– eta Ahurtin, esku bateko atzamarrekin zenbatu ahal dira, Urketan bi eskuak erabil daitezke, eta Mugerren, Beskoitzen eta Bardozen, batera agian ehunen bat hiztun aurki litezke. Nolanahi ere den, harritzekoa da nola biztanle hauek, Baionaren ondoan egon arren –Baionatik gero eta gertuago, orduan eta euskaldun gutxiago–, eutsi izan dioten euskarari. Adierazgarria da gu inguratu arte gaztarotik ia euskararik egin izan ez zuten lagun batzuei honelakoak entzutea: “Ez, ez, ‘iguzki’ ez... baduzu elhe bat... ‘ekheerri’, hoi da ene heskuara, ekheerri!”; “Ene heskuara duxu ‘hoi duxu’, pas ‘da’”. Azterketa dialektologiko honetan berezko Aturriko euskararik baden edo ez jakin nahi dugunez, hiztun adinduengana jotzearekin batera, 40 urte ingurukoen nahiz gaztetxoenen hizkuntza joerak ere aintzat hartzen ditugu, erreferentziazko ikuspegia orekatua izan dadin.\n- Tarteko hizkera euskalki-sailkapenean. Aturriko euskarak euskalki-sailkapenean argi printza ekar dezakeela esan ohi da. Aturriko euskararekiko interesa, aztertu gabeko hizkera izatean gainera, Lapurdiko eta Nafarroa Behereko hizkeren arteko tarteko-hizkeratzat hartzean datza, Amikuzetik Lapurdira zubi funtzioa eginez. Hauxe teoriarentzat ere aberasgarria da, hots, zubi-hizkeretan modu bizian azal omen daitezkeelako aldaketa eta banaketa linguistikoa. Hain zuzen ere, eremu txiki batean ezaugarri ezberdin asko topatzen badira, argiago ikusten omen ditugu hiztunaren jokabideak –esaterako, ondoko berbaldiarekiko harremanak–. Adibide onak ditugu Beskoitzeko xuketa alokutiboan (nuxu ‘naiz-nauzu’), edota Bardozeko euskararen ü bokalean, gainontzeko Aturriko herrietara hedatu ez omen diren ezaugarriak, tartean kilometro gutxi egon arren.\nHizkuntz-ezaugarrien bilketa bertatik\nIldo nagusi hauek guztiak, bide berean ezkontzen ditugu: Aturriko hizkuntza ezaugarriak. Horretarako, gure lehen urratsa izan da Euskal Dialektologiak Aturriko euskaraz esandako guztia biltzea eta aztertzea –aparteko tokia merezi du Euskal Herriko Hizkeren Atlasaren uztak–. Lekukotasun hauek baloratzen deserosoak dira, batetik, haien artean hamarkada askotako aldea dagoelako, eta bestetik, datu bakoitza jaso zelako modu eta biltzaile ezberdin batekin. Duela mende/hamarkada batzuetako eta gaurko metodo dialektologikoak oso gauza bi dira. Guk uste dugu hizkera honetara hurbiltzeko beharrezkoa dela bertan egonaldiak egitea; geure datuak, hain zuzen ere, Aturri aldean 2000. urtetik egiten ditugun egonaldien bidez biltzen ari gara –pazientziadun berriemaileei bihoazkie geure eskerrik beroenak–. Eta kontuan izanda inoiz ez dela Aturriko euskara xeheki eta modu bateratuan analizatu, oso pozik gaude metodo hau aukeratu izanaz, emaitzak biziki interesgarriak izaten ari dira-eta.\nZenbat onura gehiago izan ditzake Iparraldean orokortzen ari omen den nafar-lapurtera ereduaren aldakan den herri-hizkera honen azterketak? Beskoitzekoa zen Leizarraga, Hiriburukoa Darrigol... beste ikuspuntu batetik ezagutu ahal izango al dugu euren lanetako euskara?


Irekia Eusko Jaurlaritza - Gobierno Vasco :: Osasun Sailak 79.000 euro bideratu ditu osasunaren arloko erakunde profesional, elkarte eta entitate zientifikoentzako laguntzetara, osasun profesionalak prestatzeko (Gobernu Bilera 2019-10-1)\nOsasun Sailak 79.000 euro bideratu ditu…\nGobernu Kontseiluak, Osasun Sailak proposatuta, onartu egin du guztira 79.409 euroko laguntzak ematea. Horien helburua da dirulaguntzak ematea, batetik, 2019an Euskal Autonomia Erkidegoan antolatzen diren osasunaren arloko prestakuntzako eta zientzia-hedapeneko jarduerak egiteko, eta, bestetik, osasun-espezialitateetako erakunde profesionalak eta entitate zientifikoak eratu eta abiarazteko, osasun-profesionalak etengabe presta daitezen.\nOsasun Sailarentzat garrantzitsua da lankidetzan aritzea osasun-profesionalak prestatu eta teknikoki eguneratuko dituzten osasunaren arloko irabazi-asmorik gabeko elkarteekin eta erakunde profesionalekin, baita osasun-espezialitateetako irabazi-asmorik gabeko entitate zientifikoekin ere. Hain zuzen, osasun-langileak trebatzeak eta horiek etengabeko prestakuntza-prozesuetan parte hartzeak eragin berezia dute biztanleriarentzako osasun-arreta egokian, eta gaixotasunak jotako pertsonen osasuna eta ongizatea hobetzen dute.\nHala, laguntza horiek honako ekintza hauen ondoriozko gastuak finantzatzera bideratuko dira:\nAurten EAEn egiten diren bilera zientifikoak antolatzea. Halakotzat ulertuko dira osasuneko profesionalei zuzendutako biltzarrak, sinposioak, jardunaldiak, mintegiak, hitzaldiak, ikastaroak eta lantegiak. 47.645 euroko zuzkidura ekonomikoa izango dute.\nEratzea edo abian jartzea osasunaren arloan lan egiten duten irabazi-asmorik gabeko elkarteak eta erakunde profesionalak, baita osasun-espezialitateetako irabazi-asmorik gabeko entitate zientifikoak ere, beren profesionalak prestatu eta teknikoki eguneratzen dituztenak edo osasun-ikerketa sustatzen dutenak. Laguntza 31.764 eurokoa izango da.\nOsasun Sailak, 2020an, 108.000 euro bideratu ditu, osasun-arloko profesionalen prestakuntzarako beka eta laguntzetara (Gobernu Bilera 2020-10-6)


Euskaltzaindia, blogari - Euskaltzaindia\nDuela zortzi urte hasi zen Euskaltzaindia bere web-orria sareratzen. Ordurik hona hamaikatxo pauso eman ditu Akademiak bide beretik, betiere, eduki eta baliabide berriak plazaratuz eta guztion eskura jarriz.\nArgitalpenetan nahiz hizkuntza-gaietan, agerikoak ditu Euskaltzaindiak bere asmoa eta gogoa, egun sareak eskaintzen dituen tresnak gero eta egokiago baliatzeko euskararen mesederako eta euskararen arlora hurreratzen diren guztien mesederako.\nIldo berekoa izan da, izan ere, duela hiru urte Plazaberri albiste-emaile elektronikoa sortzea eta garatzea. Gerokoak erakutsi duen bezala, horretan izan du Euskararen Akademiak agerbide berezia, web-orriaren pizgarri eta eragile.\nAldiek, hala ere, aurrera joatea eskatzen dute etengabe, eta horrek ekarri du, beste behin ere, emanaldi berri hau.\nIzatez, hemen izango du aurrerantzean Euskaltzaindiaren web-orriaren erabiltzaileak, halako egunerokotasunik behinena, egunean-egunean ikusgarri eta irakurgarri izango dituelako Euskararen Akademiak eta euskaltzainek sorturiko berririk irtenenak, honen bidez ere akademiaren zerbitzuak erdiesteko bide erraza eskaintzen zaiola.\nBadira, beraz, arlo berriak gure web-orrian. Berriak berri, lehendik direnak ere, gaurkotuak eta eguneratuak datozkigu, dela Hiztegi Batua, dela arau eta gomendioen esparrua.\nBlogaren aldeko apustua egiten du Euskaltzaindiak; aro berri bati buruz ari da, euskaltzainen, eta, oro har, euskalgintzan ari direnen parte-hartzea bultzatuz eta sustatuz.\nBeste behin ere, Euskaltzaindiak gizarteratze-ahaleginetan dihardu. Ziur nago, lorratz bereko beste ekimenak ere berehala etorriko direla akademiaren eginahalei esker.\nHalaxe egin du azken laurogeita hamar urteetan. Halaxe beharko du egin etorkizunean ere, hortxe baitago bere xede eta helburua, euskararen aurreramendurako ekin eta jarrai, aldian aldiko eta tokian tokiko tresnak eta lanabesak erabiliz.


Automobilgintzarako ikuskapen ez-suntsitzailerako irtenbideak\nLINQcasek eta Ceitek irtenbide bat garatu dute, Hazitek programak finantzatua, automobilgintzako ardatzen tenplatze- eta artezketa-prozesuetako akatsen ikuskapena hobetzeko.\nTeknika ez-suntsitzaileak, piezen kalitatea modu ez-oldarkorrean ebaluatzeko aukera ematen dutenak, prozesu industrial ugari ebaluatzeko erabiltzen dira. Materialaren mikroegitura eta propietate mekanikoak aldatzen ez dituzten prozesuak dira, hala nola tenplatzea, arteztea edo beroan edo hotzean estanpatzea. Bestela esanda, gaur egun, pieza batek prozesu hauetarako propietate mekaniko egokiak dituen zehazteko modu bakarra moztea eta aztertzea da, balio gabe utziz. Metodo horiek garestiak eta geldoak dira, eta soilik prozesuaren kontrol estatistiko gisa erabil daitezke, piezen kalitatearen trazabilitate egokia bermatu gabe.\nArazo horri erantzuteko sortu zen LINQcase. Enpresaren balio-proposamena piezen % 100 kontrolatzea da, teknika ez-suntsitzaile elektromagnetikoak erabiliz. Adibidez, urtean 250.000 pieza sortzen dituen lerro baten kasuan, LINQcaseren soluzioak akats-tasa % 7 murriztea ekarriko luke, 17.500 pieza gehitzea eta urtean 5 milioi euro aurreztea.\nHazitek programaren esparruan, LINQcasek eta Ceitek automobilgintzako legar-zuhaitzak ikuskatzeko sistema bat garatu dute, eta, zehazkiago, pieza horiek tenplatzeko eta artezteko prozesuak ikuskatzeko sistema bat. Monitorizazio-sistema horrek, sentsore elektromagnetikoen bidez, piezen ikuskapen suntsitzailea eta prozesuaren kontrol estatistikoa saihestuko ditu, osagaien trazabilitate unitarioa ahalbidetuz.\nSistema LITEBURN izeneko proiektuaren parte da, legar-zuhaitzen kalitate-akatsak murrizteko. Proiektu horretan LINQcasek eta Ceitek parte hartzen dute, Basque Research & Technology Alliance (BRTA) erakundeko kideak, eta Eusko Jaurlaritzaren industria-ikerketako edo garapen esperimentaleko proiektuetarako laguntzen Hazitek programari esker finantzatu da.


Aurrekoa Martxoak 24 Ostirala Hurrengoa\nMartxoak 24 • 21:00 • Imanol Larzabal Aretoa (Lugaritz K.E.) (Antiguo-Ibaeta) Musika\nEuskarazko tradiziozko abesti zaharrek sorgindurik, 2007ko udaberrian abiatu zen gerora Kherau boskote bizkaitarra izango zenaren plazaz plazako ibilbidea. Tradizio eta berrikuntza uztartzeko asmotan, lehenengo urratsetatik mantendu izan dute herri kantutegi eta propio sorturiko abestien arteko oreka, betiere, lehenengoei interpretazio garaikidea ematen dietelarik eta bigarrenetan pop edo rock estiloko egiturak jorratzen dituztelarik nazioarteko jatorrizko hainbat musika-tresna ibiliaz. Ikuskizun bizi eta indartsua eskaintzen dute, baina tenpo leuneko abestiei ere euren tartea uzten badakite, intimismoaren zertzeladek areagotzen dutelarik kontrastez beteriko errepertoria. Plaza bakoitzari ukitu desberdina eman guran, emankizunaren detaile eta moldeak eten gabe moldatzen dituzte, eta gehienetan, bertsolaritzak eta olerkigintzak agerpena izaten dute.\nMartxoak 24 • 20:00 • Intxaurrondo K.E. (Intxaurrondo) Antzerkia eta Dantza\nEz Dok Hiru taldea eszenatokietara itzuli da, Euskal Herriko imajinario musikalaren errepaso ironiko, absurdu eta dibertigarria eskaintzeko. Oraingo honetan, bikoteak beste hiru musikari-aktorekin partekatuko du taula, hitzari, bere ohiko tresna eszenikoari, zuzeneko musikaren indarra gehiturik.\nEmanaldi hau Korrika Kulturalaren programazioan sartzen da.\nMartxoak 24 • 17:30 • Casares K.E. (Altza-Larratxo) Euskaraz\nMartxoak 24 • 17:00 - 18:00 • Amassorrain Ikastola (Añorga) Euskara +\nMartxoak 24 • 17:00 - 18:00 • Isasa Parkea (Elizaren atzealdean) (Bidebieta) Euskara +\nBidebietan 3-8 urte bitarteko haurrak dituzten familiekin burutuko da programa. 5 urtetik beherako haurrek bere senidea den heldu batekin etorri behar dute.\n3-8 urtekoentzat (Zabu Zibu) Isasa Parkean (elizaren atzealdean) 17:00 - 18:00\n(Eguraldi txarrarekin Eltzegorren lokalean)\nMartxoak 24 • 17:00 - 18:00 • Hiru Damatxo Plaza (Aiete) Euskara +\nMartxoak 24 • 20:30 • Ulialde Alkartetxea (Gros-Ulia) Bertsoa\nGroseko Ulialde Alkartetxean, martxoaren 24an, 20:30ean, Bertso Afaria\nBertsolariak: Maider Arregi Markuleta eta Jokin Labayen\nMartxoak 24 - 25 • 18:30 • Ikasbide Ikastolako Gimnasioa (Loiolako Erriberak) Antzerkia eta Dantza\nLoiolako Erriberan ospatuko duten lehen Udaberri kulturala izango da, aurtengoa. Ekimen honekin udaberriari ongi etorria eman eta auzoa kulturalki loratzea nahi dute.\nLehen edizio honetarako haur zein helduentzako programazioa antolatu dute:\nMARTXOAK 24, ostirala, 18:30etan IKASBIDE IKASTOLAko gimnasioan Familiarentzako magia ikuskizuna ERIZ MAGO handiaren eskutik (haurrentzat)\nMARTXOAK 25, larunbata, 18:30etan IKASBIDE IKASTOLAko gimnasioan "URTAIN" antzezlana Zurriola antzerki eskolaren eskutik (helduentzat)\nGogoratu, bestalde, igande goizean haurrentzako tailerra antolatu dutela Auzokideen elkartearen egoitzan (Lafitte plaza 23).\nSafari (Ulrich Seidl zuzendariaren filma)\nMartxoak 24 • 22:00 • Tabakalera (Egia) Zinema\nSafari, Ulrich Seidl, Austria, 2016, 90’, JBAEU (Jatorrizko bertsioa euskarazko azpidatziekin), DCP\nUlrich Seidl behatzaile fina da, eta oraingoan ere bere kamera dokumentala zorrotz erabiliko du Europako gizartearen dekadentzia erretratatzeko: kasu honetan, Afrikako ugaztun handien ehiza jarriko du jomugan. Bai, Botswanako naturaren erreserba batera joatea turismo egitera, esate baterako, elefante bati tiro egiteko.\nAurreko filmean Seidlek Austriako sotoetan ezkutuan dauden filiak eta fobiak disekzionatu bazituen, oraingoan aire zabalera irtengo gara. Austriako goi-klaseak kamuflajeko arropekin mozorrotuko dira eta Afrikako luxuzko resort batera joango dira, ehizaldiak antolatzera; pieza bakoitzak dauka bere prezioa, zailtasuna gorabehera. Eta aisialdi mota hori eta bizi-estilo hori azaltzeko keinu eta hitz bakoitza «gure arimaren hondoan/sotoan garen horren» isla da.\nHorixe da, hain zuzen, ezagutu beharreko zuzendari austriar honen zinema dokumental eta ia fotografikoaren funtsa: dekadentzia bistaratuz gogoeta eragitea. Eta, horrela, ia inor ausartzen ez den galdera deseroso eta kritikoak sustatzea: jarraitzen al du sistema kolonialak Europa zaharrean finkatuta? Diruak guztia eros al dezake? Tiro egiteko ekintza eta zeinua aintzinako gerra amaigabe baten jarraipen gisa uler daiteke? Hori arrazismoa da? Hori faxismoa da? Seidlek zinemaren bidez erantzungo die galdera horiei, zinemaren esentziaren bidez, eta horregatik maite dugu hainbeste bere probokazioa. Jirafa baten edertasuna eta suntsipena ikusita, geure buruari galde diezaiogun zer garen, zer izan garen eta zer izan gaitezkeen berriz ere.


Osasun Publikoaren eta Adikzioen Zuzendaritza - Osasun Saila - Euskadi.eus\nTitularra: Itziar Larizgoitia Jauregui\nOsasun Publikoaren eta Adikzioen Zuzendaritzak egiteko hauek izango ditu, 6. artikuluan ezarritakoez gain:\nEuskadiko Osasun Planeko osasun-helburuen proposamenak lantzea, baita horiek betearazteko estrategienak ere, segimendua egiteko adierazleak eta betetze-mailei buruzko ebaluazio-txostenak prestatzea, hargatik eragotzi gabe dekretu honek arlo horiei dagokienez beste organo batzuei esleitutako egitekoak.\nOsasuna babesteko politikak garatu, gauzatu eta ebaluatzea, bereziki elikagaien osasunarekin zerikusia duten programa guztiak, elikagaien segurtasunari zein elikadura osasungarriari dagokienez, eta ingurumen-osasunarekin zerikusia dutenak, besteak beste kontsumitzeko eta bainatzeko urak, legionelosiaren prebentzioa eta kontrola, hilotzen alderdi sanitarioak, produktu kimikoak, gaixotasunak transmititzeko bektoreak eta airearen kalitatea. Programa horietan arrisku fisikoen, kimikoen edo biologikoen analisia sartzen da. Osasun-sustapen, -prebentzio eta -babesaren arloko jardueretan eta osasun publikoarentzat alertakoak eta arriskukoak diren egoeretan zerbitzu analitikoa ematea ere sartzen da.\nOsasunaren eta horren determinatzaileen zainketa eta analisi epidemiologikoa, baita gaixotasunek populazio-taldeetan daukaten eraginari eta banaketari dagokienez ere.\nGaixotasunak prebenitzea eta osasunaren sustatzea, dela programa bertikalak diseinatuz edo gauzatuz, dela helburu horietara zuzenduriko asistentzia-zerbitzuetan hainbat jarduera sartuz.\nGaitasun pertsonalen garapenerako informazioa eta heziketa sanitarioa ematera bideratutako planak eta programak garatzea, bizitzako etapa desberdinei eta gaixotasun kronikoei aurre egiteko ezinbestekoak direnak.\nIngurune lagungarriak sortzen eta osasun publikoan eta gizabanakoen osasunean izan daitezkeen eragin kaltegarriak arintzen laguntzeko baldintza sozialak, ingurunekoak eta ekonomikoak sortzera zuzendutako ekintzak sustatzea.\nEkintza komunitarioa indartzea –komunitateek partaidetza aktiboa izanda beren osasun-beharrei erantzuteko prozesu komunitarioak diseinatzen, martxan jartzen eta ebaluatzen–, osasunaren determinatzaileen eta bizitza-kalitatearen gaineko eragin eta kontrol handiago bat lortzeko.\nOsasun-alorrean ekitatea sustatzea, arrisku edo kalteberatasun handiko taldeei zuzendutako jarduketak garatuz.\nEuskadiko osasun-sistemako langileek agindutako tratamendu medikoak betetzea errazteko jarduketak ebaztea.\nSailaren jarduerak koordinatzea, hartutako giza immunoeskasiaren birusa eta transmisio sexualeko beste infekzio batzuk prebenitzeko.\nAgintari sanitario gisa, indarreko legedian xedatzen diren administrazio-eskumenak erabiltzea, hauek guztiak gauzatu ahal izateko: kontrol sanitarioa eta erregistroa, arriskuen ebaluazioa eta esku-hartze publikoa elikadura-higienean eta -segurtasunean, edateko uren kalitatean, ingurumenaren osasungarritasunean, bioziden arloan, hondakin sanitarioen kudeaketan, eta osasun publikoaren babesarekin zerikusia duten gainerako jardueretan.\nOsalan-Laneko Segurtasun eta Osasunerako Euskal Erakundeko zuzendariordetzekin batera, laneko osasunaren arloko jarduera-programa egitea, Osalan-Laneko Segurtasun eta Osasunerako Euskal Erakundeak gauza dezan.\nOsalan-Laneko Segurtasun eta Osasunerako Euskal Erakundearen Laneko Osasunaren Unitatearen koordinazio funtzionala.\nOsalan-Laneko Segurtasun eta Osasunerako Euskal Erakundeko zuzendariordetzekin batera, erakunde horrek laneko arriskuen mapa egiteko garatu beharreko jarraibideak zehaztea.\nZuzendaritzaren jardun-arloei dagozkien gaietan baimen administratibo-sanitarioak ebaztea, hargatik eragotzi gabe lurralde-ordezkaritzei dagozkien eskudantziak.\nJarduera sanitarioak koordinatzea, osasun publikoaren eremuko alerta-egoera ororen aurrean.\nZuzendaritzaren arloetan, establezimenduak ixteko edo horien funtzionamendua eteteko neurriak hartzea, betiere zehapenak ez badira.\nDroga-mendekotasunen alorrean euskal politika integrala definitzea eta eremu horretako jardunen sailen arteko eta erakundeen arteko bultzada gauzatzea, tartean sartuta dauden gainerako sektore-eremuekin lankidetzan.\nFamiliaren, komunitatearen, hezkuntzaren edo lanaren eremuan droga-mendekotasunak eta portaera-adikzioak prebenitzeko programak eta ekimenak bultzatu eta mantentzea.\nGizarte-erakundeek, hedabideek eta, oro har, herritarrek droga-mendekotasunen arloko prebentzioan, laguntzan eta gizarteratzean parte har dezaten bultzatzea.\nForu- eta toki-erakundeei aholkularitza ematea adikzio-gaietan.\nAdikzioen eta Droga Mendekotasunen gaineko Arreta Integralaren Legean jasotako garapen instituzionalari buruzko otsailaren 18ko 25/2018 Dekretuan ezarritako Laguntza eta Asistentzia Organoaren egitekoak betetzea, adikzioen zerbitzuaren bidez.\nHonako erregistro hauek planifikatu, kudeatu, ebaluatu eta garatzea: Nahitaez Aitortu beharreko Gaixotasunen Erregistroa eta Zaintza Mikrobiologikoaren Erregistroa.\nAurreko paragrafoan adierazitako gaietan, Osasun Saileko lurralde-ordezkaritzak Osasun Publikoaren eta Adikzioen Zuzendaritzaren mende egongo dira funtzionalki.\nOsasun Publikoaren eta Adikzioen Zuzendaritzari dagokio, halaber, honako egiteko hauek betetzea, aplikatu beharreko araudiaren arabera:\nUrgentziazko edo premiazko osasun-arrazoiak direla medio, azterketa-, tratamendu-, ospitaleratze- edo kontrol-neurriak hartzea, baldin eta arrazoizko zantzuak direla-eta ikusten bada herritarren osasuna arriskuan egon daitekeela, pertsona edo pertsona-talde baten osasun-egoera jakin baten ondorioz edo jarduera bat garatzean dauden osasun-baldintzen ondorioz.\nJarduera publiko edo pribatuen gaineko prebentziozko administrazio-neurriak hartzea, osasunerako ondorio negatiboak saihesteko.\nOsasunerako berehalako eta ezohiko arriskua dagoenean, egokitzat jotzen diren prebentzio-neurriak hartzea, hala nola produktuak konfiskatzea edo ibilgetzea, jarduerak etetea, enpresak edo haien instalazioak ixtea, baliabide material edo pertsonaletan kontu hartzea eta osasun aldetik justifikatutzat jotzen diren bestelako neurriak hartzea, bai eta, salbuespenez eta aparteko larritasuneko eta premiazko arrazoiek hala eskatzen dutenean, herritarren osasuna babesteko beharrezkoak diren neurri guztiak hartzea ere.\nZuzendaritzak, bere egitekoak gauzatzeko eta artikulu honen 1. eta 3. apartatuetan ezarritako lurralde-jarduerak koordinatzeko, Osasun Publikoaren eta Adikzioen Zuzendariordetzaren laguntza izango du.\nOsasun publikoaren eta adikzioen arloko gaietan, lurralde-ordezkaritzei esleitutako baliabide materialak, ekonomikoak eta giza baliabideak koordinatu eta ikuskatzea.\nZuzendaritzarenak eta lurralde-ordezkaritzenak diren egitekoei buruzko prozesuak koordinatu eta kudeatzea, osasuna sustatzearekin eta adikzioekin lotuta.\nOsasun publikoko laborategiei dagokienez, Baliabideak, Ekipamendu Analitikoak eta Instrumentalak Kudeatzeko Zuzendariordetzaren laguntza izango du Zuzendaritzak.\nBaliabideak, Ekipamendu Analitikoak eta Instrumentalak Kudeatzeko Zuzendariordetzari honako hauek dagozkio:\nOsasun Publikoko Laborategiari esleitutako baliabide materialak, ekonomikoak eta giza baliabideak koordinatu eta ikuskatzea.\nLaborategiko kalitatea ziurtatzeko sistemen estandarizazioa eta kudeaketa bateratua.\nOsasun Publikoaren eta Adikzioen Zuzendaritzaren (bereziki, babes-programak), Osakidetza-Euskal osasun zerbitzuaren, beste sail eta erakunde batzuen eta kanpoko beste eragile batzuen erantzun analitikoa planifikatu, koordinatu eta kudeatzea, erantzun analitikoa eskatzen duten erakundeekiko solaskide gisa.\nOsasun Publikoko, Eusko Jaurlaritzako beste sail eta erakunde batzuetako eta autonomia- eta estatu-mailako beste administrazio batzuetako lerro analitiko berrien plangintza ikertzea eta garatzea, egindako lana kudeatu, planifikatu eta gainbegiratuta.\nErantzun analitikoaren koordinazioa kudeatzea Euskaditik kanpoko beste erakunde edo laborategi batzuekin, eta horri buruzko hitzarmenak ezartzea proposatzea.\nLaborategiak funtzionatzeko beharrezkoak diren euskarri eta tresna informatikoen kudeaketa planifikatzea eta gainbegiratzea.


Gure bildumak erreferentzia bat izan zuela uste dut, Andre Bretonen Umore Beltzaren Antologia famatua. 1940an argitaratu zen Parisen, okupazioak eta Vichyko gobernuak oztopatu zuen liburuaren banaketa, eta Liberazioaren ondoren berrargitaratu zen. Andre Bretonen liburu hartan agertzen ziren ja guk aukeratutako autoreetako batzuk: Franz Kafka, Francis Picabia, eta Leonora Carrington.\nAndre Bretonek “beltza” deitu zion umore mota horri. Koloreari dagokionez, “beltz” horrek ez zuen ezer esan nahi, horixe idatzi zuen behintzat Bretonek: “beltzak ez du ezer esan nahi”. Gauzak sartu eta tapatzeko hitz horietakoa da beltza hitza, zaku bat bezalakoa, hagatik balio du era desberdineko testuak biltzeko. Mina, beldurra, sexua, lotsa eta halakoa gai ilun eta akaso mingarriak, umorearen ukitu atseginarekin.\nEuskaraz Jon Mirandek emana zuen umore beltza. Ez da ahazteko erraza, bizarra egiteko labana harmonika zelakoan jotzen hasi zen neskatoaren irribarrea. Irribarre gero eta zabalagoa, gero eta zabalagoa.\nUmore beltzaren aurrekari nagusitzat Jonathan Swift seinala daiteke. Gure “Hamahiru Ateak” baino apur bat lehenago argitaratu zen, Xaguxarra deitzen zen zenbaki bakarreko aldizkarian, “Proposamen apal bat”, Swiften A Modest Proposal (1729) zaharraren itzulpena, itzultzailearen sinadurarik gabe. Irlandarrei egindako proposamena zen, krisi egoeran eta seme-alabak mantentzea arazo larria zela kontuan hartuta, umeok saltzea zen, ingeles aberatsek dudarik gabe ondo ordainduko baitzuten okela samur hori.\nGeroztik, euskal itzulpenak asko aurreratu du. Orain baduzue Ambroise Bierceren Deabruaren hiztegia ere euskaraz, Xabier Olarrak atondua. Badakizue hiztegi horretan zelan definitzen den “Zoriona”?\n“Besteren miseriaren ikusmirak sortzen duen sentsazio atsegina.”\nApur bat ukituta, zoriona ezik umore beltza ere definitzeko balio du. Honela proposa daiteke definitzea umore beltza:\n“Besteren edo norberaren miseriaren kontaerak sortzen duen sentsazio atsegina.”\n“Eta norberaren” erantsi dut, beltzentzat ere izan daitekeelako kontsolagarria umore beltza. Guretzat behintzat bai, bazela beltza egoera Puerto de Santa Marian edota Herrera de la Manchan. Kartzelakoa, kolore beltzak esanahi apur bat irabazi badu Bretonengandik hona: bizimodu beltzagorik! Hala ere, bai besteren eta bai geure miseriez barre egiteko gauza ginen patioan edo zeldako leihoan, eta, Mitxelek eta biok, liburu hori ere prestatu genuen. Eta liburuaren titulua apur bat autoerreferentziala zen, Hamahiru ate, bat ere ez genuenean geure eskuz zabaltzeko modukoa. Orduan, hamahiru ate, ipuin beltz haien bertsioak baitziren egoera beltz hartatiko gure ihes zoriontsuak.\nLetrazko ate batzuk zabaldu genituen gure askatasun beltzarekin, errealitatea eta desira adostu ezinean. Orduko gauzak dira gure oroitzapenak eta gure hamahiru ate beltzen liburu hau, baina kartzelako ateak ez daude zabalik oraindik. Eta kartzelak gero eta handiagoak eta seguruagoak eraikitzen direnez, etorkizuna beltza baizik ezin dugu imajinatu. Pentsatu ohi dugu: gu libre gaude eta preso batzuk preso daude oraindik. Baina susmatzeko da benetan bestela dela: preso batzuk preso daude eta gu libre gaude oraindik.\nHorregatik, ea albait arinen eta ahalik eta ate gehienak zabaltzen ditugun. Ez haiengatik bakarrik, baizik eta denongatik.


DSS2016 ekimenak kultur espazioak berrasmatu ditu musikaren bidez - SPRI\nSPRI » Berrikuntza » DSS2016 ekimenak kultur espazioak berrasmatu ditu musikaren bidez\nDSS2016 ekimenak kultur espazioak berrasmatu ditu musikaren bidez\nMusic Box Festibalaren kartela.\nMaiatzean “Music Box Festibala” jarriko da martxan. Proposamen orijinal horrek musika kutxa bihurtuko ditu espazio publiko eta pribatuak, hiritarrentzat zabalik egongo diren kultura-gune iragankorrak sortuz. Maiatzaren 9an (larunbatean) Anoeta estadioa musikaz beteko da, non 5.000 interprete baino gehiago aldi berean ariko baitira. Entsegu publiko bat izango da datorren urtean mundu osoko 20.000 musikari bilduko dituen Emusik Jaialdiari begira.\nDonostiako moila, Arkitekto elkargoa edo 2016 gunea musika kutxa bihurtuko dira egun batez eta nazioarteko zein bertako artistak ostatatuko dituzte Music Box Festibala proiektuaren barruan. Donostia-San Sebastián 2016 lantaldeak jarri du abian ekimena, zeinak helburutzat baitauka hiriko toki desberdinak kultur espazio bihurtzea. Egitaraua aurtengo maiatzean hasiko da eta 2016ko azarora arte iraungo du. Asmoa da Donostiako txoko desberdinak berriro deskubritzea eta etorkizunean erabilpen desberdinak eman ahal izatea.\nGuztira 15 kontzertu egingo dira espazio publiko eta pribatuetan, eta musika kutxa gisa atonduko dituzte Arkitektura Eskolako ikasleen eta Gipuzkoako Arkitekto Teknikoen Elkargoaren laguntzarekin. Lehen kontzertua maiatzaren 17an egingo da 2016 Gunean eta bertan arituko dira Devendra Banhart eta Andy Cabic musikari estatubatuarrak eta Mannet talde bilbotarra. Ekainaren 12an Motorama errusiarrak eta Zarautz Perlak laukotea arituko dira eta irailaren 11n, berriz, Is Tropical britainiarrek eta Las Tea Party taldeak dantzaz beteko dute Donostiako moila.\nDonostia Europako Kultur Hiriburua egitarauaren barruan bada musikaren arloko beste ekimen bat: Emusik, Musika Eskolen XII. Europako Jaialdia, musikari gehien aldi berean jotzen elkartuko dituen kontzertua. Europan ez da inoiz horrelakorik antolatu eta 26 herrialdetako 20.000 interprete ariko dira guztira. Europako Egunaren karietara, DSS2016 ekimenak topaketa horren sarrera moduko bat antolatuko du maiatzaren 9an Anoeta estadioan, non 5.000 musikarik hainbat kantu interpretatuko baitituzte unisonoan. Ekitaldira joan nahi dutenek webaren bidez eskuratu ditzakete gonbidapenak, non crowdfunding estiloko salmenta sistema bat jarri baitute martxan, sarrerak eskainiz 5 eurotik aurrera jaialdiarekin kolaboratu nahi dutenentzat.


Suiteak ozeanoan zeharreko hegaldietarako | Consumer\nSuiteak ozeanoan zeharreko hegaldietarako\nBusiness eta First klaseetarako bakarrik daude eskuragarri; turista-txartela baino %20 eta %50 garestiagoa da\narabera: Igandea, 2009ko apirilaren 19a\nBidaiatzea atsegina izan ohi da, nahiz eta batzuetan hegazkin baten kabinan ia lekurik gabe orduak pasatzea deserosoa gerta daitekeen. Aire-konpainiak arazo hori konpontzen saiatzen dira, zazpi ordutik gorako bidaia atseginagoa egin dezaten beren aireontziei “suiteak” gehituz, bereziki ibilbide luzeetan.\nSuitean bidaiatzeak ez du gainkosturik, baina egia da business eta first klaseetako billeteetarako bakarrik erabil daitekeela modalitate hori, eta turista-klasekoa baino %20 eta %50 garestiagoa da. Eta konpainia guztiek ez dute zerbitzu hori, eta gainera ez dago erabilgarri ibilbide guztietan. Suiteak ozeanoz haraindiko iraupen luzeko hegaldietarako dira. Haietan, eserlekuen arteko estuasunak eta eserlekuen neurriek, bidaiatzen ari diren ordu-kopuruarekin batera, nekea eragin diezaiekete bidaiariei. 48 zentimetroko asentuak (43 zentimetrokoak izan beharrean), edo ohe bihurtzen direnak, eta zerbitzu osagarriak, hala nola argia erregulatzea ibilbidearen une bakoitzean, erabiltzaileek bidaia erosoagoa egin dezakete. Prestazio horietakoren bat duten aire-enpresak hauek dira, besteak beste: British Airways, Virgin Atlantic, Iberia, Lufthansa, Lan eta Cathay Pacific, Air Comet, United Airlines, American Airlines, Qantas Singapour Airlines eta Emirates Airlines.\nBidaiak erosoagoak egiteko airelineek erabiltzen dituzten erosotasunen onuradunen artean, lana dela-eta maiz ibilbide luzeak egiten dituzten bidaiariak daude. Haientzat bereziki diseinatuta dago Air Comet espainiar konpainiaren “Business Suite” berria. Lineak Buenos Aireseko eta Limako destinoekin egunero egiten dituen hegaldietan eskaintzen da, eta 2009. urtean zehar zerbitzua erabilgarri egongo da ibilbide guztietan. Hauek dira, besteak beste, bere ezaugarri nagusiak: “moodlighting” argiztapen-sistema —iraulketaren une bakoitzera egokitzen dena—, entretenimendu-programak, filmak, musika, bideojokoak, USB, 110 volteko hartunea, telefonoa, SMS, neurrira egindako zerbitzua, bistako garbiketa, 62 zentimetroko espazioa besaulkien artean, ohe bihurtzen diren eserlekuak…\nNegozio-bidaiariek, baina baita lehen klasean plazer bila ibiltzen diren bidaiariek ere, aukera izango dute hainbat angelurekin okertzen diren eserlekuak ohe bihurtu arte (United Airlines-en First Suite-n eskainitakoak bezalakoak), bideorako pantaila lauan edo dutxetan (Emiratos Airlines-en zerbitzua) erabiltzeko. United Airlines-eko (munduko handiena) Airbus A380 hegazkinak 12 suite ditu, idazmahaia, telebista eta Internet barne. Negozio-bidaietarako bereziki erabilgarriak dira Swiss airelineako eserlekuak, handiak eta alde doigarriak dituztenak. Zerbitzu osagarri gisa, gonbidatuen eserleku esklusiboa du, bizkarraldea eta beso-euskarriak dituena. Horri esker, bidaiaria lehen klasean, bazkaltzera edo mahai berean lan egitera gonbidatzen du. Eta erosotasuna handiagoa izan dadin, Lufthansako “Business Class”-eko “Private Bed” idazpenak (Boeing B747-400 hegazkinetan, Buenos Airesera doazen hegaldietan) botoi bat sakatze hutsarekin bi metroko ohe bat izateko aukera ematen du, lurrarekiko bederatzi graduko inklinazio-angeluarekin.\nOheak egiten diren eserlekuak, bideo-pantailak, bistako komunak edo dutxak dira ozeanoan zeharreko hegaldietarako prestazioetako batzuk.\nPribatutasuna maite dutenentzat, American Airlines-en lehen klaseak “Flagship Suites” luxuzko programak jarri ditu martxan. Gune desberdinak sortzeko panel banatzaileak dituzte. Horrez gain, korronte-hartuneak, buru-euskarriak larruan, bi mahai tolesgarri, audio- eta bideo-entretenimendua eta eserleku birakariak ere sartzen dira. Horri esker, bilerak egin daitezke edo aurrez aurre bazkaltzeko aukera dago, aireontziaren beste gela batera joan beharrik gabe. Jakina, aulkiak, ergonomikoak, aurrerantz mugitzen dira eta belaunikatze osoa eskaintzen dute.\nEtxean bezala lo egitea\n10.000 metroko altueran hegan egiten duen bitartean lo egitea ez da beti erraza; are gutxiago eserita egin behar bada. Konponbidea, eserleku etzangarrietan edo ohean egoteaz gain, konpainia batzuek “kizkurra kizkurtu” dute eta lehen klaseko bidaiariei 180 graduko aulki-oheak eskaintzen dizkiete. Hegazkin-konpainiaren arabera, oheen neurriak aldatu egiten dira. Virgin Atlantic enpresak 2,02 metro ditu, eta British Airways enpresak 1,98 metro lehen klasean eta 1,83 metro negozio-klasean, adibide batzuk aipatzearren. Iberiaren business plus klaseko eserlekuak kontinentearteko hegaldietan 1,90 luzeko ohe bihur daitezke, bideo-pantaila interaktiboekin, ordenagailurako haririk gabeko konexioarekin eta satelite bidezko banakako telefonoarekin. Eta aurtengo urritik aurrera, butaka kontzeptu berri bat plazaratuko du: “Business Intercontinental” eta “First Class” (Airbus A340-360 unitateetan), ohe-butakak. Erabat laua jarri ahal izango dira, 1,90 zentimetroko luzerarekin, 66 zentimetroko zabalerarekin eta lerroen artean 1,52 metroko tartearekin. Air Franceko “L’Espace Première” klase berriko eserlekuak bi metroko ohe bihurtzen dira koltxoiarekin, lumazko edredoiarekin eta automasaje-sistemarekin.\nBi metro luze arteko ohe bihurtzen diren eserlekuak dituzte hegazkin-konpainia nagusiek.\nEra berean, aukera hori ohiko eserleku tradizionalei eranstea erabaki dute, hala nola LAN Airlines konpainiei, “Premium Business”-ean “full flat” ohe-jarlekuak baititu, 180 gradu etzangarriak, edo Delta Airlines aerolinea, zeinak bere Boeing 767-400 hegazkinen business klasean sartuko baititu. Boeing 767-400 hegazkinek nazioarteko eserleku etzangarri berriak Kontinentearteko bidaiariei irtenbide hori ematen dien beste enpresa bat Swiss da. Haren asentuak bi metro baino gehiagoko luzera duen ohe bihur daitezke, botoi bat sakatze hutsarekin, edredoia eta aire-kuxina izanik.\nAirlindia business business eserlekuak hegaldiak klase


Apple-k Kia-n 3.600 mila milioi dolarreko inbertsio posible bat "Apple Car" -erako iragazi da | Mac-ekoa naiz\nKia-n Apple-n 3.600 mila milioi dolarreko inbertsio posible bat filtratu da "Apple Car" egiteko\nApple proiektu batek batere hunkitzen ez nauen lehen aldia da. Eta ez da autoak gustuko ez ditudala, maite ditudala, baina oso argi daukat lehen produktua izango dela Apple hori, jakina, ezingo dut erosi nahi izan arren.\nAdos gaude Apple gailuek prezio altua dutela, baina nork eta gutxiagok, hiru urtean ordaintzekoa izan arren, iPhone, iPad, Mac, edo AirPods Max erosteko kapritxoa ordaindu dezakete, garestiak izan arren dira. Baina a Apple Car, jada ez da gehiengoaren eskura egongo, ni neu sartzen naizen lekuan. Gaur "Apple Car" proiektuaren inguruko zurrumurru berria dugu.\nHego Koreako albistegiaren erreportajea Dong-A, Apple eta Kia Motors Cupertino enpresako lehen autoaren produkzio akordioa lortzeko negoziatzen ari dira.\nArtikulu honek Apple eta Kia akordio batera iristeko gertu daudela dio, erraldoi teknologikoak 4 mila milioi won inguru (gutxi gorabehera 3.600 milioi) Kiarekin lankidetzan egindako ahaleginean lehenengo "Apple Car" ekoizteko.\nInbertsio hori Kia Motors-en AEBetako produkzio instalazioak Georgian zabaltzea litzateke. Helburua 2024an hasierako edukierarekin ekoizpena hastea litzateke 100.000 auto urteanInstalazioa urtean gehienez 400.000 unitate izatera iritsi daiteke.\nKontratuaren baldintzak ezezagunak dira eta ez dago argi ustezko inbertsioak zer estaltzen duen zehazki. Automobil taldearen interesaz hitz egin da asteotan Kia-Hyundai Apple-rekin lankidetzan, bere lantegietan historiako "Apple Car" lehen fabrikatzeko.\nZenbait txostenek diote Koreako auto fabrikatzaileen zuzendariek zalantzak dituztela Apple bezero izateko. Oraindik finantza txostenak eskatu dituzte eta Applek kaudimena duen edo ez zain daude ...\nArtikuluaren bide osoa: Mac-ekoa naiz » Apple » hearsay » Kia-n Apple-n 3.600 mila milioi dolarreko inbertsio posible bat filtratu da "Apple Car" egiteko\nTed Lassok 2021eko Urrezko Globoetarako izendatu zuen komediarik onena\nPodcast 12x7: iOS 14.5, harpidetzak eta Apple erregistroa


Baratzeen aurpegirik atseginena\n14 ekaina, 2017 Gure lurra 896\nIñurritegi Legazpiko San Miguel baserriaren ondoko baratzean, sartu berriak dituen piperrekin.\nUdaberrian baratzeak bere aurpegirik atseginena erakusten du. Negu hotzean emaria moteltzen den bezala, argi orduak luzatzearekin eta tenperatura berotzearekin batera, udaberrian eta udan lurra garairik emankorrenean sartzen da. Gorka Iñurritegi nekazaria da, eta Legazpiko San Migel baserriaren ondoko lurretan ditu baratzeak. Bertatik Bertara proiektuko kide da, eta Legazpiko kontsumo taldeko ekoizleetako bat ere bai.\nIñurritegiren hitzetan, maiatzetik irailera bitartean luzatzen da nekazarien goi-denboraldia. Alde batetik, neguan ereindakoa jasotzeko garaia izaten da. «Abenduan sartutako baba-handia, ilarra, tipulina, aza… jasotzen ari gara orain», dio. Bestetik, udaren hondarrean biltzeko barazkiak sartzeko garaia ere badute orain. «Apirilean tipula gorria eta zuria, udaberriko zerba eta patata sartu nituen. Maiatzean, Gernikako piperrak eta italiarra, eta Ibarrako gindillak. Maiatz eta ekaina artean sartzekoak dira indaba, leka, kalabazina, kalabaza…».\nLetxuga eta tomatea\nLetxuga eta tomatea udaberri-udako barazki estimatuak dira gure artean. Letxuga, maiatzetik aurrera hilero sartzen dela dio Iñurritegik. «Udan pare bat hilabetetan hazten dira letxugak, neguan aldiz, hiru eta lau hilabete artean behar izaten dituzte», zehaztu du. Tomatea, berriz, hiru txandatan landatzen dute San Migelen, «apirilean, maiatzean eta ekainean, negutegi barruan, hartara azarora arte tomatea izatea ziurtatzen dugu». Kanpoan sartzeko ekainera arte itxarotea komeni izaten da: «Oso delikatuak dira, eta edozein izozte txiki tokatuz gero, galdu egin daitezke».\nBertako barietateak soilik sartzen ditu Iñurritegik. «Tomatearen kasuan piko-luzea eta Aretxabaleta. Zaporeari dagokionean ez dute parekorik». Ohikoenak raf eta jack motakoak izaten dira, «ale gehiago ematen dituztelako. Bertako tomatearekin errentagarritasun gutxi ateratzen da».\nJasotzeko eta ereiteko garaia izateaz gainera, lurra eta barazkiak zaintzeko garaia ere bada. «Gaixotasun ohikoenak tratatu behar izaten ditugu. Ni ekologikoan aritzen naiz, eta ez dut kimikorik erabiltzen», dio. Gainerakoan lurra ongarritu behar da, simaurrarekin, adibidez. Baita belar txarrak kendu eta lurra harrotu ere. Datozen hilabeteei begira, batez beste, 25 bat graduko egunak eta euri egunak tartekatzea komeni da. «Beroa eta hezetasuna behar ditugu baratzean».\n« Zu ere herri zarelako!\n241. zebnakia [pdf] »


Hotel Arrasate - Lege-oharra\nUztailaren 11ko 34/2002 Legeak, Informazio Gizartearen Zerbitzuei eta Merkataritza Elektronikoari buruzkoak, 10. artikuluan xedatzen duena betetze aldera, hona hemen domeinuaren jabea den enpresaren identifikazio-datuak:\nSozietatearen izena: ARRASATE HOTEL C.B.\nKorreo elektronikoa: hotel@hotelarrasate.com\nTelefonoa: +34 943 79 73 22\nErabiltzailea da webgune honetako zerbitzu, eduki, esteka eta hipertestuen erabileraren arduradun bakarra. ARRASATE HOTEL C.B. hotela ez da arduratuko material hori hirugarren pertsonek legez kontra erabiltzeaz.\nWeb honetan sartzen den ikus-entzunezko material, marka erregistratu edo jabetza intelektual edo industrialari lotutako edozein elementu “ARRASATE HOTEL C.B.”-ren jabetzakoa da. Material hori erreproduzitu ahal izango da soilik norberak erabiltzeko bada, eta debekatuta egongo da baimenik gabe edozein aldaketa, kopia, alokairu, mailegu, transmisio eta hedapen egitea.\n“ARRASATE HOTEL C.B.” hotelak jakinarazten dizu webgune honetako edozein formularioren bidez jasotako datu pertsonal guztiak konfidentzialtasun osoz tratatuko direla, erakundearen pribatutasun eta segurtasun politikari, eta Datu Pertsonalak Babesteko abenduaren 13ko 15/1999 Lege Organikoari jarraikiz. Datu horiek fitxategi batean sartuko dira, Datuak Babesteko Agentziaren Erregistro Orokorrean inskribatuta dagoena. Datu pertsonal horiek sortu, existitu eta mantentzearen helburu nagusia web orri honen bidez egiten diren erreserbak kudeatu edo sustapen komunikazioak bidaltzea da. Informazioaren hartzaileak dira erakundea antolatzen den sail eta erakunde elkartu guztietako pertsona atxikiak, inskribatuak, titularrak eta laguntzaileak, baita ere legez lagapena eskatzen duten estamentu ofizialak ere. Eskubidea duzu zure datuak eskuratzeko, zuzentzeko eta ezeztatzeko, bai eta haietan gertatzen den edozein aldaketa jakinarazteko ere. Eskubide horiek baliatzeko edo edozein argibide emateko, e-mail bat bidal dezakezu helbide honetara: hotel@hotelarrasate.com\nBiteri etorbidea 1, 20500\nEtika turistikoa Euskadi\nDiseinua: Ane Sanchez Sarraoa


Resultados de la busqueda para video on demand.\nEta zuk…telebista ikusten duzu?\nJuan Luis Azkarate 2016/10/24\nGarai batean oso cool gelditzen zen telebistarik ez duzula ikusten esatea. Are gehiago “etxean ez daukat telebistarik” aitortzea. Jende lanpetuaren aitortzat hartzen zen, alferrik galtzeko denborarik ez duen pertsona garrantzi eta bereziena.\nLaster batean zaila izango da galdera honi erantzutea, galdera beraren formulazioa beharbada zaharkitua geldituko delako.\nGazteen erdiek (16-24) ez dute ikusten telebista zuzenean, eta ikus-entzunezko edukiak Netflix, Wuaki tv, Yomvi, Atresplayer, Total Channel, Mubi, Prime, Hulu, HBO Now, Youtube Red edo Amazon bezalako plataformen bidez kontsumitzen dute. Edo Torrent eta antzerako artxiboen bidez jaitsita, noski.\n2014ean ikusleen %51k jarraitu zuen Game of Thrones Canal+etik; 2015ean, aldiz, kopurua %32ra jaitsi zen, gaur egun ikusleak erabakitzen baitu noiz, non eta nola, zer gailutik, ikusten duen bere serie, saio eta film gustukoena.\nEta zuzeneko erretransmisioak, kiroletakoak adibidez? Hemen ere nobedadeak datoz. 8TV telebista kate katalanak hile honetan izan da Espainiako lehena zuzeneko emisioa egiten Twitterren Periscope aplikazioaren bidez, duela gutxi hasi den Periscope Producer zerbitzuaren bidez, zehazkiago.\nKultura aldaketa hauek negozio batzuekin bukatzen ari da. Telebistako publizitate tradizionala gorriak ikusten ari da eta Estatu Batuetan kalkulatzen da urtebetean kable bidezko telebistek 1.000 milioi dolar galduko dituztela, ‘Cord Cutting’ (Kablea Moztu) fenomenoaren karira datozen 12 hilabeteetan 800.000 bezeroen kable telebistako harpidetzak bertan behera geldituko direlako, streaming eta online emisioen mesedetan.\nEuskarri berriek kontsumo berria ekarri dute, ‘video on demand’ izenekoa. Programazio malgua, definizio altuan eta multigailua eskatzen duena. Interneteko konexioa ematen duten enpresen pagotxa.\nPuntua aldizkarian argitaratua, 2016ko urriaren 21ean.\nComunicación | Internet | Tendencias\ntelebista, video on demand


Udaleko Zerbitzu Sozialak-eko klinikako laguntzaileen hogei plaza jabetzan betetzeko deialdia onartu da - Hernani - Kronika.eus\nUdaleko Zerbitzu Sozialak-eko klinikako laguntzaileen hogei plaza jabetzan betetzeko deialdia onartu da\nKronika - Erredakzioa 2020-07-30 00:00\nLehiaketa bidez egingo da hautaketa eta funtzioa zaharren egoitzako egoiliarren ongizateaz arduratzea da.\nHernaniko Udaleko Zerbitzu Sozialak Erakundeko klinika laguntzaile lanpostuen hogei (20) plaza txanda librean eta azterketa eta merezimendu bidezko lehiaketaren bidez betetzeko deialdia onartu du, halaber, hautaketa prozesua arautuko duten oinarriak.\nLanpostu horiek Administrazio berezia eskalakoak dira, teknikariak azpieskalakoak, teknikari laguntzaile klasekoak, C2 sailkapen taldekoak eta 2garren hizkuntza eskakizuna dagokie derrigorrezkoa.\nFuntzioa da zaharren egoitzako egoiliarren ongizateaz arduratzea, hauen beharrak asetuz eta autonomi pertsonala bermatuz, solairuko arduradunaren gainbegiratupean.\nOposizio lehiaketarako probak gainditu ondoren deialdiko plaza lortzen ez duten hautagaiak, klinika laguntzaile lan-poltsa batean sartuko dira.\nSandiusterrin eskatu eta aurkeztu, eskabideak\nPartehartzeko eskabideak Hernaniko Zerbitzu Sozialak Erakundearen bulegoetan, Sandiusterri kaleko 1 zenbakian, emango da. Era berean, eskabidearen inprimakia eskuragarri izango da www.hernani.eus webgunean.\nPartehartzeko eskabideak aurkezteko, hogei egun naturaleko epea izango da. Deialdiaren laburpenaren iragarkia Espainiako Aldizkari Ofizialean argitaratu eta biharamunean hasiko da epe hori.\nEskabideak Hernaniko Zerbitzu Sozialen egoitzan, Sandisuterrin, aurkeztu beharko dira besteak beste.\nDeialdia eta hura arautzeko oinarriak euskarri ofizialetan eta Udaleko webgunean argitaratuko dira.\nErabaki hau behin betikoa da eta amaiera ematen dio administrazio bideari. Interesatuek Administrazioarekiko Auzi Errekurtsoa aurkez dezakete zuzenean Administrazioarekiko Auzietako Donostiako Epaitegian, bi hilabete baino lehen.\nHala ere, partikularrek aukera dute horren aurretik Berraztertzeko Hautazko Errekurtsoa aurkezteko Hernaniko Udaleko Zerbitzu Sozialak Erakundearen Zuzendaritza Batzordeari, hilabete baino lehen.